Wakil PAS akan utarakan supaya PRU15 tidak diadakan tahun ini – Idris

KUALA LUMPUR: Naib Presiden PAS Datuk Idris Ahmad berkata wakil parti yang berada dalam gabungan kerajaan, akan mengutarakan pendapat supaya Pilihan Raya Umum Ke-15 (PRU15) tidak dilaksanakan tahun ini.

“Dalam suasana hari ini, tidak perlu lagilah mengadakan PRU15 terutamanya waktu (hampir musim) banjir, kita sudah tahu akan banjir dan ia akan menyukarkan dalam kalangan yang menguruskan pilihan raya itu nanti,“ katanya kepada pemberita selepas Majlis Perhimpunan Dwibulanan Agensi Hal Ehwal Agama dan Amanat Menteri, di sini hari ini.

Idris berkata PAS tidak akan membubarkan Dewan Undangan Negeri (DUN) di Kedah, Kelantan dan Terengganu sehingga sekitar Mac 2023, apabila penggal DUN tamat.

Semalam, Perdana Menteri Datuk Seri Ismail Sabri Yaakob dipetik sebagai berkata perkara berkaitan PRU15 akan dibincangkan dalam Mesyuarat Kabinet pada Rabu ini, selain perkembangan ekonomi negara. – BERNAMA


Boleh bertanding ‘Top 5’ PAS jika cukup syarat – Ahmad Samsuri

KUALA LUMPUR: Datuk Seri Dr Ahmad Samsuri Mokhtar berkata, jawatan ‘Top 5’ atau lima kedudukan tertinggi dalam kepimpinan PAS boleh dipertandingkan sekiranya mencukupi syarat ditetapkan.

Naib Presiden PAS itu berkata, parti itu sentiasa terbuka menerima apa jua cadangan dan pencalonan dalam tempoh ditetapkan untuk pemilihan parti.

“Kita menerima pencalonan di peringkat kawasan-kawasan dan dewan-dewan, jadi ada atau tidak ada pencalonan itu tidak boleh kita arahkan mereka untuk berbuat demikian kerana terpulang. Kita pulangkan ‘hundred percent‘ kepada mereka.

“Dari segi syarat-syarat dia berapa bilangan dan sebagainya (termasuk) bilangan minimum untuk melayakkan untuk bertanding. Jadi tak cukup bilangan minimum tak boleh bertanding lah.

“Saya tak pasti dari segi jumlah berapa sebab kita calon-calon tidak dimaklumkan berapa jumlah itu kerana ia (termaktub) di dalam jawatankuasa pemilihan,” katanya seperti dilapor Sinar Harian.

Dalam pada itu, Ahmad Samsuri menolak pandangan bahawa, keputusan tiada pertandingan bagi lima jawatan tertinggi PAS itu memberi kesan tidak baik terhadap masa depan parti tersebut.

“Kita tak dapat menutup suara-suara yang ingin memberikan kritikan dan sebagainya kerana itu terpulang kepada mereka. Malaysia negara demokrasi siapa saja boleh menyuarakan pandangan dan pendapat mereka.

“Apa yang penting ialah PAS makin mengukuh dan terus berkhidmat dengan terbaik kepada rakyat, negeri dan negara,” katanya.

Terdahulu, Setiausaha Agung PAS, Datuk Seri Takiyuddin Hassan memaklumkan, tiada pertandingan bagi lima jawatan tertinggi PAS pada Muktamar Tahunan ke-69 parti itu, yang dijadualkan berlangsung di Pusat Konvensyen Ideal (IDCC), Shah Alam, Selangor.

Dalam perkembangan sama, Timbalan Presiden PAS, Datuk Seri Tuan Ibrahim Tuan Man menafikan dakwaan sesetengah pihak yang mendakwa, parti itu mengeluarkan arahan untuk tidak mempertandingkan lima jawatan tertinggi parti.

Beliau berkata, PAS tidak pernah menghalang calon dari mana-mana kawasan untuk memegang jawatan di dalam parti.

Author

Fazleen Safina Abd Jamil

View all posts

View all posts


JKNJ mungkin ambil tindakan tatatertib jika doktor kontrak sertai mogok

JOHOR BAHRU: Jabatan Kesihatan Negeri Johor (JKNJ) berkemungkinan akan mengambil tindakan tatatertib terhadap doktor kontrak di negeri itu sekiranya didapati mengambil bahagian dalam mogok yang dijangka berlaku serentak di seluruh negara esok.

Pengarah JKNJ, Datuk Dr Aman Rabu berkata bagaimanapun, tindakan itu hanya akan diambil selepas teguran dan nasihat diberikan kepada mereka.

Beliau berkata, pengarah hospital di setiap daerah juga telah dinasihatkan untuk memastikan setiap pegawainya hadir menjalankan tugas esok.

“Perkhidmatan berjalan seperti biasa, itu jaminan kita. Kalau berlaku (mogok esok) tindakan akan diambil terhadap mereka yang ambil bahagian dalam mogok itu, sebagaimana arahan Kementerian Kesihatan (KKM).

“Kita akan beri nasihat dan teguran (dahulu), kalau langgar juga, mungkin ambil tindakan tatatertib,” katanya pada sidang media selepas menyertai operasi pemantauan bazar Ramadan di Angsana Johor Bahru Mall, di sini pada Ahad.

Turut hadir, Pengerusi Jawatankuasa Kesihatan dan Perpaduan Negeri Johor, Ling Tian Soon.

Dr Aman berkata, setakat ini, pihaknya tidak menerima sebarang maklumat sama ada terdapat mogok dalam kalangan doktor kontrak di Johor esok, sekali gus memberi jaminan dan memastikan perkhidmatan kesihatan berjalan dengan lancar.

Sementara itu, Ling berkata kerajaan negeri sentiasa terbuka untuk mendengar rintihan dan masalah yang dihadapi doktor kontrak di negeri itu dan menyampaikan hasrat mereka kepada KKM.

“Walaupun ia bukan bidang kuasa negeri, tetapi sebagai wakil kerajaan negeri, saya masih terbuka untuk mendengar rintihan doktor kontrak supaya dapat sampaikan hasrat mereka kepada pihak kementerian.

“Mudah-mudahan saya harap doktor kontrak, saya yakin dan percaya, mereka masing-masing ada hati dan berjiwa rakyat, berjiwa membantu pesakit,” katanya.- BERNAMA


Isu tafsir ayat al-Quran: Howard Lee mohon maaf

IPOH: Ahli Parlimen Ipoh Timur, Howard Lee Chuan How hari ini tampil membuat permohonan maaf berikutan dakwaan beliau membuat tafsiran sendiri potongan ayat al-Quran daripada surah an-Nisa dan berharap polemik yang tercetus disebabkan perkara itu dihentikan.

Menurutnya, dakwaan beliau mentafsir ayat al-Quran tidak benar kerana beliau cuma memetik ayat yang telah dikaji dan diajar oleh golongan ustaz seperti yang juga pernah dilakukan oleh Dewan Himpunan Pendukung PAS (DHPP) dan Parti Gerakan Rakyat Malaysia (Gerakan).

“Apa pun yang saya ulas bukan sahaja agama Islam, tetapi mana-mana topik bukan dalam kepakaran saya, kajian telah dilakukan sendiri termasuk talaqi dengan orang alim dan ustaz barulah saya berani untuk membina pandangan. Itu pun saya tidak tafsir cuma memetik apa yang diajarkan.

“Bagaimanapun, saya ambil kesempatan ini untuk mohon maaf atas segala kesulitan yang wujud, bukan sahaja bagi pihak saya sendiri malah semua pihak termasuk rakan-rakan bukan Islam daripada DHPP dan Gerakan yang memetik ayat al-Quran dalam konteks politik,” katanya pada sidang akhbar di Pusat Khidmat Komuniti Ahli Parlimen Ipoh Timur dan Ahli Dewan Undangan Negeri (ADUN) Tebing Tinggi di Jalan Pasir Puteh di sini hari ini.

Permohonan maaf itu dibuat Howard Lee selepas beliau selesai memberi keterangan kepada polis berkaitan isu tersebut di Ibu Pejabat Polis Kontinjen (IPK) Perak sekitar pukul 2 petang.

Mengulas lanjut, Ahli Parlimen DAP itu berkata, beliau turut menyambut baik nasihat Setiausaha Agung UMNO, Datuk Dr Asyraf Wajdi Dusuki agar tidak mengulangi perbuatan sama pada masa akan datang bagi mengelakkan fitnah.

Dalam pada itu, Howard Lee yang juga Ahli Jawatankuasa Tertinggi Pusat (CEC) DAP menyuarakan rasa sangsi terhadap tindakan PAS apabila dilihat memilih ‘menyerang’ DAP berkaitan isu itu sedangkan ketika bersama dalam gabungan politik, perkara itu ‘dihalalkan’ PAS.

“Kenapa dahulu bila DAP berada dalam satu wadah dengan PAS, boleh dan digalakkan untuk belajar dan mendalami maksud dan maqasid di sebalik al-Quran, tapi sekarang pula tidak boleh. Saya juga sangsi, mengapa DHPP boleh sahaja baca dan lafaz dalam bahasa Arab ayat al-Quran,” katanya. – Kosmo!

Author

Media Variasi

View all posts

View all posts


CPTPP hanya menyamar, agenda sebenar lebihkan import dari eksport

KUALA LUMPUR: Pada 6 Oktober lalu, bekas Menteri Kanan Perdagangan Antarabangsa dan Industri, Datuk Seri Mohamed Azmin Ali mengumumkan Perjanjian Progresif dan Komprehensif Perkongsian Trans Pasifik (CPTPP) bagi Malaysia akan berkuat kuasa pada 29 November lalu.

Beliau dilapor berkata, Malaysia telah meratifikasi CPTPP berikutan penyerahan surat cara ratifikasi oleh kerajaan untuk perjanjian itu kepada New Zealand, depositari CPTPP, pada 30 September 2022.

Pemimpin Bersatu itu berkata, ratifikasi CPTPP bagi Malaysia dianggap selesai dan Malaysia merupakan negara kesembilan yang meratifikasi perjanjian itu.

Perkara itu mengejutkan semua pihak dan Persatuan Pengguna Islam Malaysia (PPIM) menyifatkan ratifikasi CPTPP yang dianggotai Malaysia adalah satu bentuk penyamaran.

Ketua Aktivitisnya, Datuk Nadzim Johan berkata, ini kerana dalam perjanjian antarabangsa itu terdapat beberapa pengecualian dan perlindungan untuk kedaulatan negara.

“CPTPP hanya menyamar sebagai perjanjian perdagangan bebas dan hakikatnya ia bukan kerana untuk mempertingkatkan jumlah eksport kerana mengikut Kajian Analisis Kos Faedah (CBA), hasilnya terlalu ciput dan tidak signifikan.

“Ia akan mengurangkan lebihan perdagangan kerana import akan melebihi eksport.

“CPTPP adalah beban tinggalan tiga pentadbiran terdahulu kini terpaksa diwarisi oleh
kerajaan pimpinan Perdana Menteri Datuk Seri Anwar Ibrahim yang baru sahaja dibentuk.

“PPIM sedar bahawa Perdana Menteri berada dalam situasi yang sukar, apatah lagi apabila Datuk Seri Anwar Ibrahim sendiri pernah mempersoalkan kewajaran Malaysia menyertai CPTPP ketika bergelar pembangkang sebelum ini.

“Sebagai ketua kerajaan, kemaslahatan terhadap 35 juta warganegara haruslah menjadi keutamaan seorang Perdana Menteri berbanding manfaat kepada kumpulan tertentu sahaja,” katanya pada sidang media bertajuk PPIM mahu Malaysia keluar dari CPTPP.

Turut hadir beberapa pemimpinan pertubuhan bukan kerajaan (NGO) lain.

Nadzim menegaskan CPTPP adalah berganda lebih bahaya daripada Konvensyen Antarabangsa Mengenai Penghapusan Segala Bentuk Diskriminasi Kaum (ICERD) kerana kemungkinan besar perjanjian itu boleh menjejas kemampuan Raja-Raja memelihara beberapa pekara penting yang termaktub dalam Perlembagaan Persukutuan.

Ujar beliau, pada masa sama, terdapat juga pihak-pihak yang kami anggap tidak patriotik beriya-iya mempromosi CPTPP melalui kempen menggunakan helah ‘half-truth’ walhal mereka sepatutnya lebih menjawab secara objektif.

Ia bagi merungkai segala kemusykilan dan kebimbangan besar rakyat khususnya dari segi peningkatan kebajikan rakyat- ang kerap dibangkitkan.

“Mereka wajar akui CBA adalah flawed kerana hanya menilai sudut eksport dan pelaburan secara langsung semata-mata yang mengenepikan sama sekali penilaian kerugian pada rakyat dan negara.

“Pembohongan kempen ini sudah tentu akan dipecah tembelang di Parlimen tapi pembahasan itu tidak berlaku sebelum ratifikasi kerana ia dimaklum pada Parlimen hanya tiga hari sebelum dibubar,” katanya.

Author

Tun Puteh Wanti

View all posts

View all posts


Sedar prestasi buruk UMNO bukan bermakna perlu lepas jawatan – Zahid Hamidi

CYBERJAYA: Presiden UMNO, Datuk Seri Dr Ahmad Zahid Hamidi berjanji untuk memperbaiki nasib parti, selepas menyedari prestasi buruk pada Pilihan Raya Negeri (PRN) di enam negeri baru-baru ini.

Namun, Ahmad Zahid berkata, itu tidak bermakna bahawa beliau akan melepaskan jawatannya.

“Sedar tentang gesaan tersebut (meminta untuk berundur). Apa yang saya boleh jamin adalah saya, dengan bantuan kepimpinan parti akan melakukan lebih banyak perkara untuk mendapatkan semula keyakinan rakyat.

“Kami akan meneliti pendekatan dan strategi kami. Kami akan guna pakai yang baharu supaya kami boleh memenangi hati dan minda pengundi sekali lagi,” katanya seperti dilapor The Star.

UMNO mengalami kekalahan teruk pada PRN lalu, apabila parti itu hanya memenangi 19 daripada 108 kerusi Dewan Undangan Rakyat (DUN) yang ditandingi.

PRN turut menyaksikan UMNO kehilangan semua kerusi yang ditandingi di Terengganu dan Kedah, hanya menang dua di Pulau Pinang dan Selangor, satu di Kelantan manakala 14 kerusi lagi di Negeri Sembilan.

Mengulas lanjut, Ahmad Zahid sedar bahawa ada pihak dalam parti yang mahu beliau bertanggungjawab untuk melepaskan jawatannya.

“Ini bukan kali pertama Presiden UMNO didesak untuk berundur.

“Ia pernah berlaku sebelum ini, termasuk kepada Pak Lah (Tun Abdullah Ahmad Badawi) dan juga kepada Datuk Seri Najib Razak, apabila keputusan pilihan raya tidak memihak kepada kami,” katanya.

Tun Abdullah meletak jawatan sebagai Perdana Menteri dan Presiden UMNO pada 2019, setahun selepas Pilihan Raya Umum ke-12 (PRU12), yang mana ketika itu Barisan Nasional (BN) menunjukkan prestasi buruk.

Pada 2018, Najib meletak jawatan sebagai Presiden UMNO selepas BN tewas pada PRU14.

Sebelum ini, Naib Presiden UMNO, Datuk Seri Johari Abdul Ghani berkata, semua pemimpin UMNO mesti memikul tanggungjawab terhadap prestasi buruk BN.

UMNO adalah satu-satunya parti komponen BN yang mengambil bahagian dalam PRN kali ini.

“Walaupun saya bertanggungjawab ke atas keputusan pilihan raya seperti yang Johari tegaskan, ia sepatutnya menjadi tanggunggjawab bersama kepimpinan UMNO,” kata Ahmad Zahid.

Tambahnya, antara isu yang perlu diselesaikan ketika ini adalah kerjasama parti itu dengan DAP dalam Kerajaan Perpaduan.

Disebabkan itu, katanya, terdapat ahli UMNO yang masih keliru dengan kerjasama tersebut dan mungkin menjejaskan parti dalam pilihan raya.

“Kami melakukan beberapa sesi perbincangan untuk menjelaskan perkara ini di peringkat bahagian. Mungkin mesej itu tidak sampai ke akar umbi atau mungkin perlu dijelaskan lagi di peringkat itu,” katanya.

Author

Fazleen Safina Abd Jamil

View all posts

View all posts


Operasi Khas Motosikal HRAA: Tiada lesen memandu kesalahan paling tinggi

KOTA BHARU: Kesalahan tiada lesen memandu paling banyak dikesan sepanjang empat hari Operasi Khas Motosikal Hari Raya Aidiladha (HRAA), kata Pengarah Jabatan Pengangkutan Jalan (JPJ) Kelantan Mohd Misuari Abdullah.

Beliau berkata kesalahan itu dikesan hasil pemeriksaan terhadap 5,432 kenderaan sepanjang tempoh operasi itu yang dilaksanakan iaitu dua hari sebelum dan dua hari selepas sambutan Aidiladha.

“Sepanjang empat hari operasi sebanyak 216 notis atas kesalahan tiada lesen memandu telah dikeluarkan,” katanya.

Beliau berkata demikian kepada pemberita selepas Operasi Khas Motosikal HRAA di sini malam tadi yang turut melibatkan anggota Jabatan Imigresen, Jabatan Alam Sekitar, Jabatan Pendaftaran Negara dan Agensi Antidadah Kebangsaan.

Mohd Misuari berkata sebanyak 1,116 notis melibatkan pelbagai kesalahan lain juga telah dikeluarkan.

“Antara notis dikeluarkan ialah enam di bawah Seksyen 114 Akta Pengangkutan Jalan (APJ), Seksyen 9 APJ (53 notis), Seksyen 61 (1) APJ (128 notis), Seksyen 63 (1) APJ (25 notis), Seksyen 82 (1) APAD 2010 (35 notis) dan Seksyen 64(1) APJ (satu notis),” katanya. – BERNAMA


Lebih 50 peratus flat awam kotor, hadapi masalah penyelenggaran di Johor

JOHOR BAHRU: Lebih 50 peratus flat kos rendah di Johor dikategorikan sebagai kotor, selain dikenal pasti mempunyai pelbagai masalah penyelenggaraan.

Pengerusi Jawatankuasa Perumahan dan Kerajaan Tempatan negeri, Datuk Mohd Jafni Md Shukor berkata, masalah tersebut dilihat sama seperti yang dizahirkan Sultan Johor Sultan Ibrahim Almarhum Sultan Iskandar semalam.

Beliau berkata, terdapat lebih 100 projek flat awam di negeri ini yang sebahagian besarnya terletak dalam kawasan ‘Greater Johor Bahru’ iaitu di kawasan Majlis Bandaraya Johor Bahru (MBJB); Majlis Bandaraya Iskandar Puteri (MBIP); Majlis Bandaraya Pasir Gudang (MBPG) serta Majlis Perbandaran Kulai.

“Daripada jumlah itu juga, boleh dikatakan lebih 50 peratus berada dalam kategori seperti yang dititah Sultan Johor,” katanya kepada pemberita selepas melawat Flat Taman Ungku Tun Aminah di sini hari ini.

Sehubungan itu, Mohd Jafni berkata, berkata sudah tiba masa bagi kerajaan Persekutuan tampil menyediakan peruntukan khas untuk tujuan kerja-kerja penyelenggaran flat awam bukan sahaja di Johor tetapi juga di seluruh negara.

Menurutnya, ini berikutan flat awam berbeza dengan Projek Perumahan Rakyat (PPR) atau Rumah Sewa Kerajaan (RSK) yang mempunyai peruntukan khas untuk diselenggarakan menerusi Kementerian Pembangunan Kerajaan Tempatan (KPKT).

“Selama ini tiada peruntukan khas kerajaan untuk flat awam kerana ia merupakan kediaman swasta yang diuruskan penduduk menerusi penubuhan Badan Pengurusan Bersama (JMB).

“Malangnya, lebih 70 peratus flat awam di negeri ini gagal mendapat bayaran penyelenggaraan bulanan mencukupi bagi membolehkan kontraktor melakukan kerja-kerja pembaikan,” katanya.

Semalam, Sultan Ibrahim menzahirkan kekecewaan baginda dengan tahap kebersihan dan penyelenggaraan flat kos rendah atau flat awam di negeri itu.

Titah baginda kebanyakan flat kos rendah di Johor dalam keadaan daif dengan sampah dibuang merata-rata hingga menjadi tempat pembiakan serangga berbisa. – BERNAMA


Selepas Najib, Rosmah pula didapati bersalah

KUALA LUMPUR: Selepas Datuk Seri Najib Tun Razak diarah menjalani hukuman penjara kerana menyeleweng dana SRC International Sdn Bhd berjumlah RM42 juta, isterinya Datin Seri Rosmah Mansor pula didapati bersalah oleh Mahkamah Tinggi di sini atas pertuduhan rasuah membabitkan projek hibrid solar.

Rosmah, 70, gagal dalam pembelaannya untuk membuktikan bahawa beliau tidak terbabit dalam kes rasuah membabitkan projek hibrid solar bernilai RM1.25 bilion untuk 369 sekolah luar bandar di Sarawak.

Hakim Mohamed Zaini Mazlan menjatuhkan hukuman penjara berjumlah 30 tahun dan denda RM970 juta, atau penjara 10 tahun, ke atas Rosmah selepas beliau didapati bersalah atas tiga pertuduhan rasuah.

Beliau dijatuhi hukuman penjara 10 tahun bagi setiap pertuduhan.

Bagaimanapun, Rosmah hanya akan menjalani hukuman penjara 10 tahun kerana Mohamed Zaini memerintahkan semua hukuman penjara berjalan serentak.

Mahkamah kemudian membenarkan permohonan Rosmah untuk menangguhkan pelaksanaan hukuman sementara menunggu rayuan.

Semasa meminta hukuman ringan, Rosmah menangis ketika memaklumkan Mohamed Zaini bahawa beliau tidak bersalah kerana tidak pernah terfikir untuk menggelapkan wang negara.

Rosmah yang kelihatan begitu emosional berkata beliau adalah mangsa dalam kes ini kerana tidak pernah meminta rasuah.

Semalam, Rosmah memfailkan permohonan supaya Mohamed Zaini menarik diri daripada mendengar atau membuat keputusan dalam kes itu atas alasan berlakunya kebocoran penghakiman yang tular di media sosial pada 26 Ogos lepas.

Terdahulu, pihak pendakwaan membantah permohonan Rosmah supaya Mohamed Zaini menarik diri daripada mendengar kes rasuahnya.

Pasukan pembelaan Rosmah memaklumkan mahkamah bahawa terdapat risiko berat sebelah di pihak Mohamed Zaini sekiranya beliau terus mendengar kes itu kerana wujudnya ‘draf penghakiman.’

Mohamed Zaini kemudian menolak permohonan Rosmah untuk menggugurkan beliau dan berkata dokumen terbabit (kononnya penghakiman kes Rosmah yang bocor) bukanlah alasan penghakiman yang disediakan olehnya dan beliau tidak akan menggunakan ia dalam penghakiman.

Katanya keputusan dalam kes Rosmah adalah dibuat berdasarkan fakta dan undang-undang.

Kes itu dikendalikan oleh Timbalan Pendakwa Raya Kanan Datuk Seri Gopal Sri Ram manakala peguam Datuk Akberdin Abdul Kader dan Datuk Jagjit Singh mewakili Rosmah.

Rosmah, yang memakai baju kurung dan selendang kuning, tiba di mahkamah pada 8.54 pagi. Turut hadir dua anaknya, Nooryana Najwa dan Noorashman.

Kira-Kira 50 pengamal media dari dalam dan luar negara mula berkumpul seawal 7 pagi bagi membuat liputan kes berprofil tinggi itu.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.

Pada 18 Feb 2021, Rosmah diperintah membela diri atas ketiga-tiga pertuduhan selepas pendakwaan berjaya membuktikan kes prima facie terhadapnya.

Pihak pembelaan menutup kes pada 23 Feb selepas memanggil dua saksi iaitu tertuduh sendiri dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod. – BERNAMA


Rogol: ADUN Tronoh, Paul Yong dihukum penjara 13 tahun, dua sebatan

IPOH: Ahli Dewan Undangan Negeri (ADUN) Tronoh, Paul Yong Choo Kiong dihukum penjara 13 tahun dan dua sebatan oleh Mahkamah Tinggi di sini hari ini selepas didapati bersalah atas pertuduhan merogol pembantu rumahnya pada 2019.

Hakim Mahkamah Tinggi Ipoh Datuk Abdul Wahab Mohamed menjatuhkan hukuman itu ke atas Yong selepas mendapati pihak pembelaan gagal menimbulkan keraguan munasabah di akhir kes pembelaan.

Bagaimanapun mahkamah membenarkan permohonan penangguhan pelaksanaan hukuman itu sementara rayuan difailkan di Mahkamah Rayuan.

Mahkamah kemudian membenarkan Yong diikat jamin RM30,000 dengan seorang penjamin selain dokumen perjalanan diserahkan kepada mahkamah.

Sebelum menjatuhkan hukuman, Abdul Wahab berkata hukuman berat perlu dikenakan bagi memberi teladan kepada Yong dan masyarakat.

Beliau berkata ia supaya benar-benar memberi pengajaran dan amaran kepada mereka yang bertindak untuk melakukan kesalahan itu.

“Sebagai majikan sepatutnya bagi perlindungan kepada warga asing tetapi bertindak semata-mata nafsu serakah,” katanya.

Pada 31 Mac 2022, pasukan pembelaan diketuai peguam Datuk Rajpal Singh bersama Salim Bashir menutup kesnya selepas memanggil tiga saksi iaitu Yong, 52, dan isteri, Too Choon Looi, 46, serta bapa saudara kepada pembantu rumah itu.

Yong didakwa merogol pembantu rumah warga Indonesia berusia 23 tahun itu di sebuah bilik di tingkat atas rumahnya di Meru Desa Park antara 8.15 hingga 9.15 malam pada 7 Julai 2019.

Pertuduhan mengikut Seksyen 376 (1) Kanun Keseksaan yang membawa hukuman maksimum penjara 20 tahun dan boleh dikenakan sebatan, jika sabit kesalahan.

Pendakwaan dikendalikan Pengarah Pendakwaan Negeri Perak, Azlina Rasdi dibantu dua Timbalan Pendakwa Raya, Liyana Zawani Mohd Radzi dan Mohd Fitri Sadarudin.

Sementara itu, Setiausaha di Kedutaan Besar Republik Indonesia di Kuala Lumpur, Junjungan Sigalingging ketika ditemui di luar mahkamah berkata pihaknya berpuas hati dengan keputusan mahkamah yang menunjukkan sistem perundangan negara ini yang adil. – BERNAMA


Bongkar Siri 3: Tanah Melayu harga 99 sen!

RAUB: Seorang peneroka Felda  Lembah Klau Raub, Pahang mendakwa wujud perjanjian sulit antara orang tengah dengan Pejabat Tanah punca mereka tidak tahu tanah sudah terjual.

Kamarulzaman Mohd Yusof, 62, berkongsi pengalamannya dalam siri ketiga pendedahan 447 warga peneroka Felda Lembah Klau  berhubung wujudnya salah laku yang membawa kepada nilai tanah ‘diturunkan’ daripada RM3.45 hingga 99 sen sekaki adalah mengejutkan.

Dia mendakwa wujud pengambilan tanah secara rahsia di kawasan tanah miliknya, sejak 2007 sedangkan dia tidak dimaklumkan sebarang maklumat.

Perkara itu hanya diketahui selepas dia sendiri turun melihat tanahnya sedang diambil alih, dan dipercayai diuruskan oleh seorang wakil tidak didedahkan identitinya sehingga kini.

“Pelik, mengapa tanah kami diambil tanpa diberitahu kepada kami. Felda juga tidak beritahu pada kami.

“Saya tidak tahu tanah akan dijual, tahu-tahu sudah disebut harga RM3.45 sekaki, tetapi kemudian dibayar pada 99 sen sekaki dan dipaksa untuk menerima,” katanya kepada MEDIA VARIASI.

Dia menjelaskan, pernah berulang-alik kes ke mahkamah namun ditunda beberapa kali sehingga ia ditarik semula, dan isunya tidak selesai hingga ke hari ini.

Peneroka terbabit ditemui selepas Majlis Perjumpaan Penduduk Felda Lembah Klau bersama Persatuan Pengguna Islam Malaysia (PPIM) ‘Menuntut Hak Peneroka Terlibat Dalam Pengambilan Tanah , Pembinaan Empangan Kelau’ di sini.

Turut hadir Pengerusi Pertububan Anti Diskriminasi dan Salah Laku, Datuk Hj Mohd Fakrunizam Ibrahim, serta wakil PPIM, Suzana Abdullah dan Zulkifli Hassan.

Berita berkaitan:

Bongkar Siri 4: Tanah Melayu harga 99 sen!

Bongkar Siri 5: Tanah Melayu harga 99 sen!

Author

Tun Puteh Wanti

View all posts

View all posts


Jangan terlalu selesa, angkuh hingga kelompok lain tidak boleh diraikan – PM Anwar

PUTRAJAYA: Perdana Menteri, Datuk Seri Anwar Ibrahim berkata, orang Melayu Islam yang merupakan kumpulan majoriti di negara ini tidak harus berasa terlalu selesa dan angkuh sehingga menganggap kelompok lain tidak boleh diraikan.

Beliau yang juga Menteri Kewangan berkata, ia adalah antara pengajaran yang dilihatnya ketika melakukan lawatan kerja ke Kemboja baru-baru ini, iaitu penduduk beragama Islam hanyalah 10 peratus di dalam negara yang majoritinya beragama Buddha.

Di Kemboja, katanya umat Islam diraikan, masjid tidak dirobohkan, hak mereka dipertahankan, malah diangkat sebagai menteri untuk mewakili kepentingan mereka.

“Jadi bila saya diberi penghormatan untuk sampaikan ucapan sebelum ke masjid, saya sebut bahawa langkah ini menunjukkan negara majoriti penganut Buddha meraikan minoriti umat Islam dengan Iftar dan beberapa ruang (lain) termasuk menteri seorang Muslim.

“Saya kata satu pengajaran, sebab kita kadang-kadang bila majoriti, kita rasa terlalu selesa dan angkuh dengan menganggap, oleh yang demikian tidak boleh raikan kelompok-kelompok yang lain,” katanya pada perhimpunan bulanan Kementerian Kewangan di sini hari ini.

Anwar berkata, sementara menjaga kepentingan majoriti Melayu Islam di Malaysia, beliau memilih untuk memegang prinsip saling homat-menghormati dan meraikan serta memberi hak kewarganegaraan kepada semua. – BERNAMA


Polis tahan pengasuh dera kanak-kanak di Cheras

KUALA LUMPUR: Polis menahan seorang pengasuh sebuah pusat jagaan kanak-kanak di Bandar Sri Permaisuri, Cheras , di sini pada Selasa, kerana disyaki mendera seorang kanak-kanak perempuan di bawah jagaannya.

Ketua Polis Daerah Cheras, Asisten Komisioner Zam Halim Jamaluddin berkata, suspek wanita tempatan berusia 28 tahun itu didapati melakukan perbuatan terbabit terhadap mangsa yang berusia dua tahun sehingga cedera di kepala dan tangan.

Zam Halim berkata, bapa mangsa membuat laporan polis di Balai Polis Salak Selatan kira-kira jam 11.28 pagi Selasa.

“Wanita berkenaan ditahan selepas datang menyerah diri di Ibu Pejabat Polis Kontinjen Kuala Lumpur pada 1 tengah hari, pada hari yang sama.

“Suspek ditahan selama 24 jam bagi membantu siasatan mengikut Seksyen 31 (1)(a) Akta Kanak-Kanak 2001 dan telah dibebaskan dengan jaminan polis,” katanya dalam kenyataan pada Rabu.

Beliau berkata, orang ramai yang mempunyai maklumat tentang kejadian itu boleh menghubungi Hotline Polis Cheras menerusi talian 03-9284 5050/ 5051 dan Hotline Polis Kuala Lumpur 03-2115 9999.

Sejak Selasa, tular dua video masing-masing berdurasi seminit 10 saat dan 56 saat di laman Facebook, memaparkan seorang wanita mencederakan seorang kanak-kanak perempuan di sebuah pusat jagaan kanak-kanak.

Author

Fazleen Safina Abd Jamil

View all posts

View all posts


Roket cetakan 3D gagal dilancarkan

FLORIDA: Sebuah roket yang dibina hampir sepenuhnya daripada bahagian bercetak 3D gagal dalam misi pelancaran pertamanya selepas beberapa kali percubaan.

Cubaan itu dilakukan dalam masa tiga jam di stesen angkatan angkasa Cape Canaveral melibatkan roket Relativity Space bernama Terran 1, lapor portal Engadget.

Meksipun sudah mencuba sebanyak tiga kali, syarikat berkenaan masih tidak dapat melancarkan roket tersebut selepas mengalami  kegagalan pada saat akhir termasuk masalah enjin dan gangguan bot yang menceroboh zon keselamatan pelancaran roket.

“Percubaan Relativity Space untuk melancarkan Terran 1 membawa satelit kecil ke orbit Bumi bermula pada waktu tengah hari kelmarin tetapi terpaksa ditangguhkan selama lebih satu jam disebabkan oleh masalah pukulan angin.

“Percubaan untuk melancarkan Terran 1 kali kedua digagalkan 70 saat sebelum berlepas oleh sebuah bot yang hanyut di dalam zon keselamatan pelancaran.

“Kami cuba melancarkannya semula pada sebelah petang tetapi sembilan enjin Aeon 1 yang dinyalakan mati secara tiba-tiba menyebabkan roket  kekal berada di atas padnya,” jelas Pengarah Pelancaran Relativity Space, Clay Walker.

Menurut Walker, 85 peratus daripada roket itu termasuk enjinnya dihasilkan daripada pencetak 3D di ibu pejabat syarikat di Long Beach, California.

Untuk makluman, Roket Terran 1 merupakan prototaip untuk kenderaan pelancar yang lebih besar dan boleh diguna semula sepenuhnya dipanggil Terran R.

Jika Terran 1 berjaya, Relativity Space akan menggunakan teknik pencetakan 3D untuk membina Terran R yang lebih besar dan dijangka mampu mengangkat muatan sehingga 22,000 kilogram ke orbit Bumi.

Author

Diyana Rahip

View all posts

View all posts


Bank Islam bina surau baru bagi kemudahan pengunjung Zoo Negara

PETALING JAYA: Dalam usaha mewujudkan keselesaan kepada pengunjung Zoo Negara yang beragama Islam, Bank Islam Malaysia Berhad hari ini telah merasmikan pembinaan semula premis surau yang lengkap dengan kemudahan untuk warga emas dan kelainan upaya.

Ketua pegawai eksekutif kumpulan Bank Islam, Mohd Muazzam Mohamed berkata, mengambil kira Zoo Negara sebagai destinasi pelancongan utama dan pusat pendidikan hidupan liar yang penting di negara ini, penyediaan kemudahan ibadat yang selesa perlu diberi keutamaan.

“Usaha ini penting bagi Bank Islam dalam membantu memberi kemudahan yang selesa menerusi instrumen kewangan Islam dan melihat kepada permintaan pengunjung zoo yang telah meningkat sebanyak 40 peratus pada awal tahun ini.

“Kos keseluruhan melibatkan RM180,000 ditanggung melalui dana tanggungjawab sosial korporat Bank Islam dan inisiatif kewangan sosial, Sadaqa House,” katanya kepada media selepas merasmikan Surau Abu Hurairah.

Surau Abu Hurairah telah dibina dengan kerjasama Kementerian Pertahanan, Angkatan Tentera Malaysia (ATM) dan Malaysian Zoological Society pada satu lokasi baharu yang lebih strategik yang berdekatan dengan dataran dan restoran.

Timbalan Ketua Setiausaha (pengurusan) Kementerian Pertahanan, Dr Mohd Bakhari Ismail berkata, projek pembinaan yang melibatkan pegawai tentera itu berjaya disiapkan dalam tempoh 45 hari, lebih awal dari tempoh masa yang ditetapkan.

“Walaupun projek ini telah tertangguh dari 2020 disebabkan oleh pandemik, namun kita berjaya melaksanakan dalam tempoh yang singkat dengan usaha sama ATM melalui ‘Civil Military Cooperation’.

“Ia melibatkan kecekapan 24 anggota Pasukan 91 Rejimen Bantuan Rejimen Askar Jurutera Diraja yang diketuai Leftenan Kolonel Norhejeri Samsudin, Mejar Haziq Abdul Jalal dan Leftenan Al Islamil Ahmad,” tambahnya.

Dalam pada itu presiden Malaysian Zoological Society, Dato Sr. Zaharin Md Arif bersyukur dengan pembinaan premis ibadat itu boleh dijadikan contoh buat organisasi lain untuk turut bekerjasama dengan pihaknya dalam masa akan datang

“Secara tidak langsung usaha pembinaan surau ini dapat dijadikan contoh buat organisasi atau institusi kewangan lain untuk turut membantu kami dalam apa jua bentuk sekalipun,” katanya.

Pembinaan surau baru itu dijangka mampu menampung kapasiti 100 orang pengunjung dalam satu masa berbanding kemudahan surau sebelum ini yang lebih usang dan tidak selamat untuk digunakan. – Kosmo

Authors

Media Variasi

View all posts

Diyana Rahip

View all posts

View all posts

View all posts


PRU15: Proses pengundian awal paling sistematik – Ketua Polis Negara

KUALA LUMPUR: Proses pengundian awal Pilihan Raya Umum ke-15 (PRU15) di seluruh negara hari ini disifatkan paling sistematik, kata Ketua Polis Negara Tan Sri Acryl Sani Abdullah Sani.

Beliau yang selesai mengundi di Bukit Aman pukul 10.20 pagi berkata, berdasarkan laporan daripada 970 saluran melibatkan 578 tempat pengundian seluruh negara yang diterimanya, beliau mendapati proses mengundi dalam keadaan teratur.

“Daripada apa yang saya terima maklum balas daripada pihak pemerhati Suruhanjaya Pilihan Raya (SPR), mereka menyatakan bahawa proses undi awal pada tahun ini merupakan antara proses yang paling sistematik dan berjalan dengan lancar dan kita harap ia dapat membantu untuk menyelesaikan proses undi awal mengikut tempoh yang telah ditetapkan,” katanya kepada media ketika ditemui selepas selesai mengundi di sini hari ini.

Beliau juga berkata, seramai 6,423 warga Bukit Aman terlibat dalam proses pengundian awal di 15 saluran yang mula dibuka 8 pagi.

Sementara itu, Acryl Sani turut menyeru pegawai dan anggota polis untuk menunaikan tanggungjawab dengan keluar mengundi.

“Selaras dengan asas demokrasi untuk kita memilih pemimpin yang akan membentuk kerajaan, saya percaya setiap pegawai dan anggota telah pun mempunyai pandangan, pengetahuan tertentu dalam membantu mereka membuat pilihan tepat (untuk) memastikan negara agar sentiasa kuat, stabil dan kukuh bukan sahaja keselamatan bahkan juga ketenteraman dan ekonomi, ” katanya.

Selain Acryl Sani, antara pegawai polis yang selesai mengundi awal ialah Pengarah Jabatan Siasatan Jenayah Narkotik Bukit Aman, Datuk Seri Ayob Khan Mydin Pitchay dan Pengarah Jabatan Integriti dan Pematuhan Standard, Datuk Seri Azri Ahmad .

Berdasarkan warta Kerajaan Persekutuan bertarikh 31 Oktober 2022 yang dimuat naik di laman sesawang SPR, pusat mengundi awal akan ditutup secara berperingkat antara 12 tengah hari hingga 5 petang.

Turut diadakan serentak ialah pengundian awal bagi Pilihan Raya Kecil (PRK) DUN Bugaya, Sabah yang tertangguh ekoran proklamasi darurat bagi mencegah penularan COVID-19. – BERNAMA


‘Seseorang’ lebih berkuasa beri arahan kepada Jho Low namun tidak semestinya Najib – Saksi

KUALA LUMPUR: Mahkamah Tinggi di sini diberitahu bahawa ‘seseorang’ yang lebih berkuasa telah memberikan arahan kepada Low Taek Jho, atau Jho Low, kerana adalah mustahil bagi ahli perniagaan dalam buruan itu untuk menguasai berjuta-juta dolar wang milik 1Malaysia Development Berhad (1MDB) tanpa individu berkenaan.

Kevin Micheal Swampillai, 59, yang berkhidmat dengan BSI Bank Singapore dari 2010 hingga 2016 berkata ‘seseorang’ itu boleh jadi ketua pengarah atau perbendaharaan, atau seorang individu daripada kerajaan.

“Saya tidak fikir Jho Low boleh menguasai wang berjuta-juta dolar sesuka hati namun individu itu tidak semestinya Datuk Seri Najib Tun Razak,” katanya.

Saksi pendakwaan ke-44 itu berkata demikian ketika disoal balas peguam utama Najib iaitu Tan Sri Muhammad Shafee Abdullah pada perbicaraan kes rasuah bekas Perdana Menteri tersebut yang membabitkan penyelewengan RM2.3 bilion dana 1MDB.

Kevin juga berkata, bank itu hanya berurusan dengan Jho Low melalui bekas Pengurus Perhubungannya iaitu Yak Yew Chee oleh itu, beliau mempunyai interaksi yang amat terhad dengan ahli perniagaan tersebut dan mungkin bertemu dengannya dua atau tiga kali.

Saksi itu juga berkata, Jho Low tidak pernah secara peribadi memaklumkan bahawa beliau rapat dengan Najib.

Kevin juga bersetuju dengan Muhammad Shafee bahawa hanya kerana SRC International Sdn Bhd dan 1MDB dimiliki oleh Kementerian Kewangan ketika Najib menjadi Menteri Kewangan, ini tidak bermakna Najib tahu semua transaksi yang membabitkan kedua-dua entiti.

Selain itu, Kevin berkata, beliau dan rakan lain dari BSI Bank telah meluahkan rasa syak wasangka mereka berhubung 1MDB dan SRC International kepada pihak atasan bank tersebut namun digalakkan untuk meneruskan transaksi yang menguntungkan serta membabitkan jumlah wang yang besar.

Katanya, beliau berasa pelik kerana kesemua syarikat berkaitan kerajaan atau dana kekayaan negara Malaysia itu telah memilih BSI Bank yang bukan sebuah bank besar dan mengesahkan transaksi yang dilakukan membabitkan jumlah wang yang besar.

Najib, 70, berdepan empat pertuduhan menggunakan kedudukan beliau untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram.

Perbicaraan di hadapan Hakim Datuk Collin Lawrence Sequerah bersambung 17 April depan. – BERNAMA


Kerajaan Selangor pantau situasi paras air di sungai-sungai utama

SHAH ALAM: Kerajaan Selangor memantau rapat situasi terkini berhubung paras air di beberapa sungai utama serta kadar taburan hujan semasa di negeri itu.

Menerusi hantaran di Facebooknya, Menteri Besar, Datuk Seri Amirudin Shari, berkata semua agensi berkaitan sentiasa dalam keadaan bersiap sedia.

“Saya turut terima laporan banjir kilat di sekitar Taman Seri Muda, Shah Alam. Pintu air telah dibuka sebagai usaha untuk mempercepatkan air surut,” katanya.

Sementara itu, Pengerusi Jawatankuasa Tetap Infrastruktur dan Kemudahan Awam, Permodenan Pertanian dan Industri Asas Tani negeri, Izham Hashim, menerusi Facebooknya, berkata air mula surut di Taman Seri Muda dan sekitarnya.

“Insiden ini berlaku akibat paras air yang tinggi di Sungai Rasau serta situasi air mati yang melambatkan aliran air keluar ke Sungai Rasau,” katanya.

Beliau berkata pihaknya mengarahkan Jabatan Pengairan dan Saliran mengaktifkan sistem pam dengan segera serta membuka pintu pam.

Jabatan Meteorologi Malaysia meramalkan ribut petir, hujan lebat dan angin kencang melanda seluruh Selangor sehingga jam 9 malam ini. – BERNAMA


Murid terlibat kes buli di Kuala Krai akan dipanggil polis

KOTA BHARU: Polis akan memanggil semua murid dari sebuah sekolah di Kuala Krai, Kelantan yang dipercayai terlibat dalam pergaduhan kira-kira jam 12.10 tengah hari, 14 September lalu.

Ketua Polis Daerah Kuala Krai, Superintenden Suzaimi Mohamad berkata, bapa mangsa membuat laporan pada 18 September kira-kira jam 10.55 pagi berkaitan kejadian itu.

Menurut beliau, kejadian yang tular di Facebook dan Twitter Sabtu lepas memaparkan seorang murid dibuli oleh dua murid lain.

“Video berdurasi 14 saat itu turut memaparkan dua murid lelaki membuli mangsa di belakang bangunan sekolah itu,” katanya dalam kenyataan pada Selasa.

Ibu dakwa anak dibuli rakan sebaya di Kuala Krai sampai sembunyi duit dalam stoking nak beli makanan kat kantin

Lebih menyedihkan lagi, perkara tersebut diketahui oleh wanita tersebut selepas melihat video anaknya ditendang dan diejek beramai-ramai dalam satu video tular. pic.twitter.com/9DQ06Ffqyo

— Yon (@Amrlamnnn) September 18, 2023

Jelas beliau, siasatan awal mendapati, kejadian berlaku ketika mangsa berada di luar bilik darjah sebelum didatangi dua suspek berusia 11 tahun dan terus memukulnya.

Suzaimi memberitahu, hasil pemeriksaan pakar perubatan terhadap mangsa mendapati tiada sebarang kecederaan dan kesan lebam pada badan.

“Kesemua murid terlibat akan dipanggil ke Ibu Pejabat Polis Daerah Kuala Krai untuk diambil keterangan siasat dan kes disiasat di bawah Seksyen 323 Kanun Keseksaan,” katanya.

Tambah beliau, siasatan akan dilakukan merangkumi semua aspek dan pihak sekolah juga sudah dimaklumkan serta tindakan telah diambil.

Selain itu, beliau menasihatkan orang ramai untuk tidak membuat sebarang spekulasi berhubung kejadian itu bagi mengelakkan kekeliruan serta dibimbangi boleh mengganggu siasatan polis.

Author

Fazleen Safina Abd Jamil

View all posts

View all posts


Tokoh Pelukis Negara akui wajah Anwar, Zahid paling laris

AMPANG: Tokoh Pelukis Negara, Ismail Embong mengakui wajah Datuk Seri Anwar Ibrahim dan Datuk Seri Dr Ahmad Zahid Hamidi ada ‘aura’ tersendiri dan paling laris terjual ketika potret masing-masing dipasarkan kali pertama tahun 1991.

Menurut Tokoh Pelukis Negara, 80, yang dikenali sebagai Pak Mail, Anwar yang kini Perdana Menteri Malaysia ke-10, potretnya digantung sebaris dengan Perdana Menteri lain di Angkasapuri pada 30 tahun lalu.

“Selain Anwar, potret Zahid juga menjadi tarikan ramai ketika era itu, yang pembelinya untuk mengumpul koleksi masing-masing.

“Menerusi potret di Angkasapuri, wajah Anwar digambarkan sebagai seorang yang tenang, namun dalam jiwa yang bergelora, merenung masa depan.

“Manakala Zahid pula digambarkan sebagai memiliki ketahanan berhadapan tekanan dan cabaran yang luar biasa, beliau sememangnya panglima perang dahulu, kini dan selamanya.

“Zahid berbusana panglima, taat setia mempertahankan Anwar, Anwar pula digambarkan bersama panglima UMNO lain demi mensejahterakan suasana yang sedang bergolak ketika itu, ini yang digambarkan 30 tahun lalu,” katanya kepada MEDIA VARIASI.

Lukisan Pak Mail mencecah ratusan ribu ringgit hingga jutaan ringgit dibeli ahli korporat, muzium warisan negeri, ahli politik dan individu yang menghargai seni.

Sentuhan Pak Mail luar biasa, ada makna tersirat dan tersurat, apa yang dilukiskan ibarat ramalan perkara yang belum berlaku.

Sebagai contoh 30 tahun lalu, dilukiskan Mahathir bermain dam dengan Tun Ghafar Baba, sebelahnya adalah Tun Abdullah Ahmad Badawi (Pak Lah) salah seorang mesti kalah.

“Anwar digambarkan seorang yang setia kepada bos (Mahathir), memerhatikan cara permainan Mahathir dan berada dalam mod bersiap sedia.

“Anwar sentiasa beri pandangan kepada bos, Pak Lah dan Ghafar digambarkan sebagai ‘yes-man’ tidak pernah mencelah antara punca mereka selamat.

“Dalam karya akhir Anwar dan Mahathir pada tahun 1994, sekarang tergantung di aras 4 Pusat Dagangan Dunia, Anwar baru hendak cabut keris tetapi Mahathir sudah cabut keris, itulah yang menunjukkan apa yang sudah berlaku ketika ini.

“Karya Mahathir sebelah Pak Lah juga tepat menurut teori RAHMAN dalam perlantikan PM Malaysia, memang benarlah selepas Mahathir, Pak Lah bukan Ghafar atau Anwar,” katanya.

Kelebihan yang ada Pak Mail bukan sekadar meneliti setiap perincian dalam lukisannya namun ia menterjemahkan kebenaran yang bakal berlaku.

Author

Tun Puteh Wanti

View all posts

View all posts


EPL: Arsenal kenduri gol kalahkan Forest, kembali ke puncak liga

ARSENAL kembali ke tangga teratas liga setelah beraksi cemerlang menewaskan Nottingham Forest 5-0 dalam perlawanan Liga Perdana Inggeris (EPL) 2022/2023, di Stadium Emirates, pada malam tadi.

Reiss Nelson yang dimasukkan pada minit ke-27 menggantikan Bukayo Saka yang ditimpa kecederaan menjaringkan dua gol dan satu hantaran.

Gol pertama pasukan The Gunners terhasil di awal permainan minit ke-5 hasil tandukan Gabriel Martinelli melalui hantaran lintang Saka.

Nelson yang turun kali pertama beraksi dalam perlawanan Liga Perdana Inggeris musim ini setelah direhatkan akibat kecederaan meledak gol pertamanya dalam perlawanan di minit ke-49 dan menambah jaringan tiga minit kemudian.

Thomas Partey menyempurnakan hantaran Nelson dengan menjaringkan gol lencongan sekaligus menewaskan penjaga gol, Dean Henderson untuk meletakkan Arsenal selesa mendahului 4-0.

Kapten Martin Odeegard melengkapkan kemenangan bergaya Arsenal menerusi gol kelima ketika permainan berbaki 13 minit sebelum wisel penamat.

Pemain-pemain Arsenal turut menunjukkan solidariti terhadap rakan sepasukan, Pablo Mari sebelum perlawanan berlangsung

Mari, yang dipinjamkan ke Monza, telah ditikam dengan pisau ketika di sebuah pasar raya di Itali minggu lalu.

Arsenal kini kembali ke tangga teratas liga dengan 31 mata dari 12 perlawanan memintas Manchester City yang mengalahkan Leicester City 1-0 pada Sabtu lalu.

Author

Mohamad Fitri Hazim Hazam

View all posts

View all posts


Senaman manakah yang terbaik untuk kawal tekanan darah?

SENAMAN isometrik, seperti duduk bersandar di dinding dan planks, adalah jenis senaman utama untuk mengurangkan tekanan darah, kata analisis dari British Journal of Sports Medicine.

Wall sit (duduk bersandar di dinding) ialah senaman pegun di mana seseorang itu bersandar pada dinding, bergerak ke bawah sehingga paha selari dengan lantai, kemudian bertahan pada kedudukan itu untuk tempoh yang ditetapkan, menguatkan kaki dan otot teras.

Planks adalah senaman berat badan di mana orang itu mengekalkan kedudukan yang serupa dengan tekan tubi, tetapi dengan berat pada lengan bawah, bertahan pada kedudukan badan yang lurus dari kepala ke kaki, yang melibatkan dan menguatkan teras.

Senaman isometrik melibatkan penglibatan otot tanpa pergerakan yang ketara.

Walau bagaimanapun, penyelidikan juga mendedahkan bentuk aktiviti fizikal lain seperti kardio (latihan aerobik), latihan rintangan dinamik (seperti berjongkok (squat), tekan tubi dan angkat berat), dan latihan selang berintensiti tinggi (HIIT) sebagai cara mengawal tekanan darah yang berkesan.

Penyelidik terbabit mencadangkan agar garis panduan senaman sedia ada untuk pencegahan dan rawatan tekanan darah tinggi dikaji semula.

Mereka mendasarkan nasihat mereka pada fakta bahawa walaupun kajian terdahulu menunjukkan hubungan antara senaman dan pengurangan ketara dalam tekanan darah, cadangan utama adalah senaman aerobik seperti berjalan, berlari dan berbasikal.

Cadangan senaman semasa sebahagian besarnya berdasarkan data lama, tidak mengambil kira bentuk senaman yang lebih baru seperti HIIT dan senaman isometrik. Akibatnya, ia mungkin ketinggalan zaman.

Untuk menjadikan maklumat ini terkini, penyelidik menjalankan tinjauan sistematik pangkalan data penyelidikan.

Mereka secara khusus mencari ujian klinikal yang melaporkan kesan pada tekanan darah semasa rehat akibat intervensi latihan senaman yang berlangsung selama dua minggu atau lebih lama.

Jenis senaman dalam intervensi dikategorikan sebagai aerobik (kardio); latihan rintangan dinamik; gabungan aerobik (kardio) dan latihan rintangan dinamik; HIIT; dan senaman isometrik.

Tekanan darah rehat yang sihat – diukur dalam milimeter merkuri, mm/HG – bagi setiap penyelidik ialah bacaan di bawah 130/85 mmHg. Tekanan darah pra-tinggi ditetapkan pada 130-139/85-89 mmHg, dan tekanan darah tinggi adalah melebihi 140/90 mmHg.

Tekanan darah sistolik (nombor pertama dalam bacaan) merujuk kepada tekanan arteri apabila jantung berdegup, dan tekanan darah diastolik (nombor kedua) ialah tekanan arteri antara degupan.

Analisis akhir terdiri daripada 270 ujian terkawal rawak yang diterbitkan antara 1990 dan Februari 2023, melibatkan jumlah gabungan 15,827 peserta.

Analisis komprehensif ini mendapati bahawa semua kategori senaman membawa kepada pengurangan ketara dalam tekanan darah sistolik dan diastolik semasa rehat.

Latihan senaman isometrik muncul sebagai peneraju, membawa kepada penurunan paling ketara dalam tekanan darah sistolik dan diastolik.

Pengurangan angka dalam tekanan darah adalah seperti berikut: latihan senaman aerobik mengurangkan tekanan darah sebanyak 4.49/2.53 mmHg; latihan rintangan dinamik sebanyak 4.55/3.04 mmHg; latihan gabungan sebanyak 6.04/2.54 mmHg; HIIT sebanyak 4.08/2.50 mmHg; dan latihan senaman isometrik dengan 8.24/4 mmHg yang luar biasa.

Dari segi keberkesanan, latihan senaman isometrik mendahului carta pada 98 peratus untuk mengurangkan tekanan darah sistolik.

Ini diikuti dengan latihan gabungan (76 peratus), latihan rintangan dinamik (46 peratus), latihan senaman aerobik (40.5 peratus), dan HIIT (39 peratus).

Senaman individu yang paling berkesan untuk mengurangkan tekanan darah sistolik dan diastolik masing-masing adalah isometrik dengan berjongkok (90.5 peratus) dan aerobik (91 peratus).

Secara keseluruhan, senaman isometrik adalah yang paling berkesan untuk mengurangkan kedua-dua unsur tekanan darah.

Para penyelidik dengan yakin membuat kesimpulan: “Secara keseluruhan, latihan senaman isometrik adalah mod paling berkesan dalam mengurangkan kedua-dua tekanan darah sistolik dan diastolik.

“Penemuan ini menyediakan rangka kerja didorong data yang komprehensif untuk menyokong pembangunan cadangan garis panduan senaman baharu untuk pencegahan dan rawatan hipertensi arteri.”

Author

Taufik Asmady Abdul Aziz

View all posts

View all posts


Jom balik raya ‘free’ bersama AlHijrah On The Bus

KUALA LUMPUR: Tidak lama lagi umat Islam akan menyambut bulan Ramadan yang penuh keberkatan dan kemuliaan.

Pasti ramai yang tidak sabar untuk menjalani ibadah puasa, menunaikan solat terawih dan mungkin ada yang mula sibuk dengan persiapan menjelang hari raya Aidilfitri.

Buat sebilangan pihak yang bekerja di ibu kota, tentu perasaan untuk pulang beraya di kampung halaman itu mula bermain di fikiran hingga ada yang dah mula memburu tiket bas balik beraya.

Justeru, bagi memudahkan urusan sebilangan rakyat untuk pulang menyambut hari raya di kampung, stesen TV AlHijrah turut mengambil inisiatif menyediakan pengangkutan bas secara percuma bagi tahun ini.

Empat buah bas milik Mara Liner Sdn Bhd yang bekerjasama dengan TV AlHijrah akan membawa 180 penonton setia pulang beraya ke kampung secara percuma pada Hari Raya Aidilfitri nanti.

Program tanggungjawab sosial korporat (CSR) ini akan melalui rangkaian jalan raya di utara, selatan dan timur iaitu Perlis, Johor, Kelantan dan Terengganu untuk balik kampung.

Ketua Pegawai Eksekutif TV Al Hijrah, Namanzee Harris berkata, perjalanan pertama AlHijrah On The Bus akan berlepas pada Jumaat, 14 April ke Perlis, Johor, Kelantan dan Terengganu.

“Bagaimanapun kami belum putuskan apa pengisian untuk penumpang bas sepanjang perjalanan mungkin taranum dan sebagainya.

“Namun kami berharap ada selebriti atau pempengaruh yang ikut sekali bersama, tujuan awal AlHijrah On Bus adalah memperkenalkan jenama ini di pelosok kampung.

“Buat promo siapa yang hendak balik hantar komen kepada AlHijrah, kita akan temubual sikit tengok status kehidupannya kerana fokus kami adalah mereka yang tidak berkemampuan, ” katanya.

Majlis Pelancaran Kempen Ramadan 1444H TV AlHijrah bertemakan kempen Imarahkan Ramadan #EratkanJalinan di Zebra Square, di sini, pada Khamis.

Pada program itu, pihak media dan selebriti turut diberi peluang untuk merasai pengalaman menaiki bas dua tingkat TV AlHijrah dari Masjid Wilayah Persekutuan ke Zebra Square berkenaan.

Turut dilancarkan program CSR, Skuad Bubur Lambuk TV AlHijrah menggunakan khidmat 15 penunggang motosikal yang akan buat edaran sebanyak seribu bungkusan bubur lambuk di lima lokasi tumpuan ramai Kuala Lumpur dan Selangor.

Antara lokasi dikenalpasti adalah Hospital Besar Kuala Lumpur, stesen LRT, UiTM Shah Alam, stesen bas Kajang dan Masjid Usman Zaid.

Ketika ditanya MEDIA VARIASI adakah pihak AlHijrah akan mengadakan program bawa penduduk kampung ke bandar, beraya di bandar, Namanzee berkata ia pandangan yang baik.

“Mungkin kita boleh bawa orang kampung datang ke bandar, lihat operasi AlHijrah di sini, ia pandangan yang baik, ” katanya.

Pada majlis sama, beliau turut mengumumkan 17 rancangan baharu dan istimewa genre dokumentari, bual bicara, masakan, kerohanian, drama, telefilem, hiburan Islamik dan filem.

Keseluruhan 29 jam penerbitan diperuntukkan untuk Ramadan antaranya adalah Peristiwa Ramadan, Rehlah Roh Haramain, Khatam al Quran Perdana, Cinta Ilmu Istimewa Ramadan, Cinta Ilmu Qiam, Kerusi Lipat, Ihya Ramadan, Camca Ramadan, Camca Viral, Assalamualaikum Sahur, Sembang Moreh dan Matahati Madani.

Author

Tun Puteh Wanti

View all posts

View all posts


Agong, Raja Permaisuri zahir tahniah kepada atlet Para Badminton Liek Hou

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada juara Paralimpik Tokyo 2022, Cheah Liek Hou yang merangkul gelaran perseorangan lelaki ketujuhnya pada Kejohanan Para Badminton Dunia.

Turut menzahirkan ucapan tahniah, Raja Permaisuri Agong Tunku Hajah Azizah Aminah Maimunah Iskandariah.

“Semoga dilimpahi kecemerlangan berterusan,” titah Seri Paduka berdua menerusi poster dikongsi Facebook rasmi Istana Negara, hari ini.

Atlet berusia 34 tahun itu merampas kembali gelaran perseorangan SU5 (kecacatan fizikal) daripada pesaing utamanya, Dheva Anrimusthi dari Indonesia dengan kemenangan 21-14, 21-12 di Yoyogi National Gymnasium di Tokyo, Jepun, semalam.

Bagaimanapun, Liek Hou dan gandingannya Mohamad Faris Ahmad Azri tewas 13-21, 12-21 kepada Dheva-Hafizh Briliansyah Prawiranegara dalam aksi final beregu lelaki sekali gus gagal meraih gelaran keenamnya untuk acara tersebut.

Liek Hou muncul juara perseorangan pada 2005, 2007, 2011, 2013, 2015 dan 2017 manakala bagi beregu, beliau meraih kejuaraan pada 2005, 2007, 2011, 2013 dan 2015.

Beliau tewas pada pusingan separuh akhir perseorangan lelaki kepada Dheva pada edisi 2019. – BERNAMA


Kanak-kanak tiga tahun maut dipercayai didera rakan bapa, pembantu rumah

JOHOR BAHRU: Seorang kanak-kanak lelaki tiga tahun sembilan bulan maut dipercayai didera rakan bapa dan pembantu rumah warga asing dalam kejadian di sebuah rumah di Jalan Ria 2, Taman Skudai, di sini, semalam.

Ketua Polis Johor, Datuk Kamarul Zaman Mamat berkata, kejadian berlaku di rumah rakan lelaki bapa mangsa berusia 28 tahun, manakala pembantu rumah wanita warga Indonesia berusia 40 tahun.

Beliau berkata bapa mangsa meminta bantuan daripada suspek lelaki yang merupakan seorang jurujual untuk menjaga dua anak mereka termasuk mangsa sejak tiga bulan lepas.

“Bapa mangsa yang bekerja di Singapura dan ibu bekerja di Yong Peng telah meninggalkan dua anak mereka di rumah rakan dengan bayaran RM2,800 sebulan sejak tiga bulan lepas.

“Hasil siasatan awal, kita dapati terdapat beberapa kecederaan di badan mangsa, begitu juga lebam dan sedikit luka, bagaimanapun, kita tunggu laporan menyeluruh selepas bedah siasat,” katanya pada sidang media di lokasi kejadian di sini, malam ini.

Menurutnya, suspek lelaki itu, yang mempunyai beberapa rekod jenayah lampau, dan pembantu rumah itu telah ditahan di lokasi kejadian pada tengah hari tadi.

“Dalam kes ini, kita akan dapatkan keterangan daripada beberapa pihak dengan turut dibantu oleh rakaman kamera litar tertutup (CCTV) yang terdapat di lokasi kejadian,” katanya sambil menambah waktu kejadian masih dalam siasatan.

Kamarul Zaman menjelaskan adik mangsa yang berusia setahun dan belum dipastikan jantinanya bagaimanapun, terselamat dan tidak mengalami sebarang kecederaan.

Beliau berkata mayat mangsa dibawa ke Hospital Sultanah Aminah untuk dibedah siasat, manakala permohonan reman kedua-dua individu itu akan dibuat esok dan kes disiasat mengikut Seksyen 302 Kanun Keseksaan. – BERNAMA


MARA Digital Mall terus beroperasi dengan program belia hujung minggu

PUTRAJAYA: Kementerian Pembangunan Luar Bandar (KPLB) menetapkan, pusat beli-belah barangan teknologi digital, MARA Digital Mall akan terus beroperasi setiap hujung minggu.

Ia bagi menyahut seruan Perdana Menteri, Datuk Seri Ismail Sabri Yaakob yang mahukan MARA Digital Mall diteruskan.

Justeru, Menterinya, Datuk Seri Mahdzir Khalid mengesyorkan MARA Corporation (MARA Corp) menganjurkan lebih banyak program membabitkan penyertaan belia, setiap hujung minggu.

Katanya, program seumpama itu akan dapat mempromosikan lagi pusat beli belah berkenaan dengan kerjasama Dewan Bandaraya Kuala Lumpur (DBKL).

“Saya nak syorkan kepada MARA Corp kalau boleh hujung minggu minta kerjasama DBKL tutup jalan di depan MARA Digital.

“Boleh buat macam-macam program dengan anak-anak muda. Tapi itu kena ada kerjasama di antara DBKL dengan MARA,” katanya.

Beliau berkata demikian pada sidang media selepas Majlis Anugerah Perkhidmatan Cemerlang (APC) Majlis Amanah Rakyat (MARA) di Pusat Konvensyen Antarabangsa Putrajaya (PICC) hari ini.

Turut hadir, Timbalan Menteri Pembangunan Luar Bandar II, Datuk Hasbi Habibollah; Ketua Setiausaha KPLB, Datuk Ramlan Harun dan Ketua Pengarah MARA, Datuk Azhar Abdul Manaf.

Katanya, penganjuran program untuk belia seperti itu sekali gus membantu generasi muda khususnya golongan Bumiputera untuk berniaga di situ.

Sementara itu, MARA Corp menyatakan kesediaan melaksanakan program itu dengan kerjasama bersama DBKL.

Satu perbincangan bersama Kementerian Wilayah Persekutuan juga akan diadakan bagi memperincikan syor berkenaan.

Semalam, Perdana Menteri, Datuk Seri Ismail Sabri Yaakob mengadakan lawatan mengejut ke MARA Digital Mall bersama Mahdzir dan beberapa pegawai tinggi MARA.

Susulan itu, Perdana Menteri mengarahkan MARA meneruskan projek Digital Mall itu bagi membuka peluang kepada anak muda Bumiputera terlibat sebagai usahawan teknologi maklumat (IT).

Beliau mendapati peniaga yang ada di MARA Digital Mall mampu meneruskan perniagaan kerana jualan semakin meningkat.

Untuk rekod, MARA Digital Mall dicetuskan oleh Ismail Sabri ketika beliau menyandang jawatan Menteri Kemajuan Luar Bandar dan Wilayah (KKLW) pada 2015.

Author

Tun Puteh Wanti

View all posts

View all posts


Tiga sekeluarga maut dalam kemalangan

ALOR GAJAH: Tiga sekeluarga maut dalam kemalangan di KM216 arah utara di Lebuh Raya Utara Selatan (PLUS) di sini hari ini.

Komander Operasi Balai Bomba dan Penyelamat (BBP) Alor Gajah, Muhamad Ezanee Hamat berkata 21 anggota bomba dari BBP Alor Gajah, Ayer Keroh dan Tampin bergegas ke lokasi selepas pihaknya menerima panggilan pada 11.02 pagi.

Beliau berkata, kemalangan membabitkan sebuah kereta Honda Jazz yang dinaiki tiga beranak dengan sebuah lori tiga tan, dan pasangan suami isteri berusia 20-an serta anak lelaki mereka yang berusia satu tahun itu didapati meninggal dunia di tempat kejadian.

“Pemandu lori pula tidak mengalami sebarang kecederaan dan ketiga-tiga jenazah dihantar ke Hospital Alor Gajah untuk bedah siasat,” katanya dalam kenyataan di sini.

Sementara itu, Ketua Polis Daerah Alor Gajah, Supt Arshad Abu berkata Muhammad Nazirul Syafiq Azmi, dan isterinya, Zubaidah Abd Rajak, masing-masing berusia 28 tahun serta anak tunggal mereka, Muhammad Rizqi, meninggal dunia dalam kemalangan, manakala pemandu lori itu pula dikenali sebagai Mohamad Asri Abdul Razak, 43.

“Hasil siasatan di tempat kejadian mendapati Mohamad Asri yang sedang menjalankan kerja-kerja pembaikan pembahagi jalan telah berhenti di lorong paling kanan dan sedang dalam proses meletakkan kon apabila kereta dipandu Muhammad Nazirul Syafiq datang dari arah belakang dan melanggar lori berkenaan.

“Akibat perlanggaran tiga maut di tempat kejadian akibat parah di kepala manakala pemandu lori ditahan bagi membantu siasatan di bawah Seksyen 41(1) Akta Pengangkutan Jalan 1987,” katanya.

Beliau berkat, tiga sekeluarga itu dikatakan sedang dalam perjalanan dari Johor Bahru, Johor untuk bercuti ke Kuala Lumpur semasa kejadian. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Sayap tidak lagi terikat, boleh terbang lebih tinggi – Faizal Azumu

KUALA LUMPUR: “Saudaraku, sayapmu tidak lagi terikat. Sekarang, kamu boleh terbang lebih tinggi lagi. Semoga Allah berkati perjuangan suci, ” kata Timbalan Presiden Bersatu, Datuk Seri Ahmad Faizal Azumu, menerusi ciapan di Twitter.

Beliau memberi kata semangat-kata kepada bekas Ahli Parlimen Rembau, Khairy Jamaluddin dan bekas Pengerusi Perhubungan UMNO Selangor, Tan Sri Noh Omar, yang dipecat daripada UMNO.

Dalam pada itu, bekas Ahli Parlimen Ketereh, Tan Sri Annuar Musa mengulas pemecatan berkenaan sebagai balasan terhadap mereka yang berkata benar.

“Berkata benar itu mahal harganya dan ingatlah, jika pun mereka kini berkuasa, masih ada yang lebih tinggi kuasanya.

“Parti itu ciptaan kita manusia, ia hanya alat untuk berjuang dan ia bukan satu matlamat,” katanya yang dimuat naik di Facebook, hari ini.

Beliau berkata, rakyat sudah memberi isyarat, namun UMNO kekal berada dalam penafian.

Annuar berkata, UMNO lebih cenderung menyalahkan rakyat, pengundi dan pihak lain kecuali diri sendiri.

Perikatan Nasional (PN) bersedia membela Khairy dan Noh yang dipecat daripada UMNO.

Ahli Parlimen Arau, Datuk Seri Shahidan Kassim yang juga bekas Ahli Majlis Kerja Tertinggi (MKT) UMNO berkata, PN akan memberi pembelaan kepada mereka yang dipecat.

“Sebuah parti tidak siuman sedang ghairah pecat orang. Sabar yang kena pecat. Kami akan memberi pembelaan.

“Parti berkenaan ditolak di Perlis, Kedah, Kelantan, Terengganu, Selangor dan Melaka. Menunggu hari Pilihan Raya Negeri (PRN),” katanya menerusi muat naik di Facebook, hari ini.

Shahidan antara pemimpin terawal digugurkan keahlian selepas mencalonkan diri bagi bertanding mewakili parti lawan untuk Pilihan Raya Umum ke-15 (PRU15).

Semalam, Khairy dan Noh dipecat daripada UMNO atas alasan pelanggaran disiplin parti mengikut Perlembagaan UMNO kerana kesalahan ketika PRU15.

Pada 9 Disember tahun lalu, Annuar antara tiga pemimpin parti itu yang dipecat pada mesyuarat MKT UMNO.

Turut dipecat, Ketua Wanita UMNO Bahagian Arau, Datuk Seri Shamsiah Yassin yang juga isteri bekas Ketua UMNO Bahagian, Datuk Seri Shahidan Kassim.

Seorang lagi yang dipecat ialah Ketua Wanita UMNO Bahagian Maran, Datin Seri Fatimah Kassim yang juga isteri penyandang kerusi Parlimen Maran, Datuk Seri Ismail Abu Talib.

Author

Tun Puteh Wanti

View all posts

View all posts


Rasuah RM5 juta: Bekas CEO institut automotif didakwa lagi

KUALA LUMPUR: Seorang bekas ketua pegawai eksekutif institut automotif mengaku tidak bersalah di Mahkamah Sesyen di sini hari ini atas pertuduhan meminta suapan RM5 juta bagi membantu sebuah syarikat mendapatkan program latihan dan penempatan pekerja.

Datuk Mohamad Madani Sahari, 56, didakwa meminta suapan itu daripada seorang lelaki berumur 37 tahun untuk membantu individu berkenaan mendapatkan program berkenaan berjumlah RM24 juta daripada Syarikat A2Z Technology Sdn Bhd iaitu syarikat subsidiari kepada The Malaysia Automotive Robotics and IoT Institute (MARii).

Perbuatan itu didakwa dilakukan di pejabat A2Z Technology Sdn Bhd di Solaris Dutamas di sini,  antara 11 pagi hingga 3 petang, sekitar Mei 2021.

Pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(1) akta sama yang jika sabit kesalahan, boleh dihukum penjara maksimum 20 tahun, denda tidak kurang daripada lima kali ganda jumlah atau nilai suapan atau RM10,000 mengikut mana yang lebih tinggi.

Timbalan Pendakwa Raya Law Chin How memohon mahkamah mengguna pakai jaminan RM300,000 yang ditetapkan oleh Mahkamah Sesyen Shah Alam sebelum ini.

“Tertuduh sebelum ini telah didakwa di Mahkamah Sesyen Shah Alam dan akan didakwa lagi di mahkamah sama atas pertuduhan pengubahan wang haram pada 10 Mei dan di Mahkamah Sesyen Alor Setar pada 24 Mei.

“Pihak kami akan memohon untuk kes-kes berkenaan dibicarakan bersama di Mahkamah Sesyen di sini,” katanya.

Peguam Wan Aizuddin Wan Mohammed yang mewakili Mohamad Madani berkata, pihaknya bersetuju untuk mengguna pakai jaminan tersebut.

Hakim Suzana Hussin membenarkan permohonan pendakwaan dan menetapkan 9 Jun ini untuk sebutan semula kes.

Pada 14 April lepas, Mohamad Madani didakwa di Mahkamah Sesyen Shah Alam atas pertuduhan menerima rasuah RM5 juta daripada seorang individu menerusi akaun bank sebagai upah kerana telah membantu sebuah syarikat mendapat surat penganugerahan berjumlah RM12 juta. – BERNAMA


Jalan ditutup setahun: Pengusaha hotel di Batang Kali, pekerja Genting Highlands resah

BATANG KALI: Penutupan jalan B66 Batang Kali-Genting Highlands selama setahun susulan tragedi tanah runtuh dekat sini, ternyata meresahkan banyak pihak terutama peniaga dan pengusaha hotel di Batang Kali, selain mereka yang menggunakan laluan berkenaan untuk ke tempat kerja di Genting Highlands.

Mana tidaknya, Batang Kali, sebuah bandar yang terletak di Hulu Selangor dan berdekatan dengan simpang menuju pusat peranginan utama negara itu, disifatkan penduduk sebagai ‘bandar Rehat dan Rawat (RnR)’ untuk orang ramai singgah menjamu selera atau menginap sebelum meneruskan perjalanan ke pantai timur atau utara termasuk ke Genting Highlands.

Pengurus sebuah hotel di sini, Riduan Adnan ketika ditemui Bernama berkata jalan berkenaan sering menjadi laluan alternatif bagi pemandu dari utara yang keluar menerusi Tol Tanjung Malim, seterusnya melalui Genting Highlands untuk ke pantai timur atau sebaliknya.

Riduan yang telah menetap di Batang Kali sejak 2012 berkata selain itu, hotelnya turut menjadi pilihan pengunjung terutamanya ketika musim cuti persekolahan memandangkan hotel-hotel di sekitar Genting Highlands agak mahal.

“Di Hulu Selangor ini, antara bandar yang paling ‘hidup’ ialah Batang Kali, sekali gus menjadikannya tumpuan utama tempat persinggahan bagi mereka yang ingin bercuti ke Genting Highlands namun tidak mampu mengeluarkan bajet yang besar.

“Atas faktor itu, ramai yang memilih untuk singgah dan menginap di bandar ini kerana jaraknya yang lebih dekat ke Genting Highlands, iaitu kira-kira setengah jam, selain harga makanan di sini yang lebih murah berbanding ‘di atas” (Genting Highlands),” katanya.

Pemerhatian Bernama mendapati bandar berkenaan meskipun adalah sebuah bandar kecil, namun mempunyai banyak kemudahan seperti stesen minyak, bank, hotel-hotel bajet, restoran makanan segera, restoran makanan Melayu yang menawarkan harga agak murah.

Riduan berpendapat kesan penutupan jalan tersebut mungkin belum dirasai sekarang namun akan hanya dirasai setelah beberapa bulan oleh semua pihak termasuk pengusaha restoran di sini selain akan menyaksikan jumlah pengunjung ke kawasan itu semakin berkurangan susulan penutupan jalan bagi kerja-kerja pembaikan cerun.

Ketua Setiausaha Kementerian Kerja Raya, Datuk Wan Ahmad Uzir Wan Sulaiman pada Selasa dilapor berkata, jalan Batang Kali-Genting Highlands ditutup selama setahun bagi kerja-kerja pemulihan cerun.

Berikutan penutupan itu, pengguna boleh menggunakan laluan alternatif iaitu jalan (B113 Jalan Batang Kali-Ulu Yam sehingga ke B23 Jalan Ulu Yam-Batu Caves) atau melalui laluan utama (FT1001 Jalan Kuala Lumpur-Ipoh).

Pengusaha restoran di sini, Mohd Yasin Abu Bakar turut menzahirkan kerisauannya terhadap kesan ke atas perniagaannya yang sebelum ini menjadi lokasi persinggahan orang ramai sama ada dari pantai timur atau utara yang melalui laluan Batang Kali-Genting Highlands.

“Sebelum ini, premis saya menjadi tempat persinggahan orang ramai untuk makan terutamanya mereka yang turun dari Genting Highlands. Saya berharap kerajaan fikirkan satu solusi sebab kami para peniaga pun perlu fikirkan juga pelbagai kos untuk dibayar seperti gaji dan sebagainya,” katanya.

Ramai pihak bagaimanapun menyifatkan jalan alternatif tersebut adalah jauh, memakan masa, tenaga dan kos berikutan perlu melalui perjalanan sejauh 90 kilometer (km) dan mengambil masa lebih satu jam setengah untuk sampai ke Genting Highlands berbanding kira-kira 30 minit dengan jarak perjalanan sejauh 30km jika melalui jalan yang kini ditutup.

Melalui pemerhatian di media sosial pula, pengguna Facebook Nurul Amyra mengakui jalan alternatif agak jauh untuk berulang alik bekerja kerana perlu melalui Gombak untuk ke Genting Highlands, manakala pemilik akaun bernama Siti Noor Rahimaniza mencadangkan jalan Batang Kali-Genting Highlands hanya dibuka kepada pekerja di pusat peranginan itu.

“Buka jalan untuk staf Genting sahaja, kalau susah sangat, suruh majikan buat surat dan polis boleh jaga simpang Batang Kali di bawah… buat macam PKP (Perintah Kawalan Pergerakan) dulu… yang bekerja saja bagi lepas ikut jalan itu,” kata Siti Noor.

Selain itu, terdapat juga cadangan dari penduduk sekitar yang meminta kerajaan memberi kelonggaran kepada kenderaan ringan seperti motosikal untuk kemudahan penduduk yang tinggal di sekitar Batang Kali berulang alik ke tempat kerja di Genting Highlands.

Malah, Bernama turut difahamkan ketika ini terdapat juga pekerja di pusat peranginan berkenaan yang terpaksa mencari tempat tinggal sementara di Genting Highlands atau menginap di hostel yang disediakan majikan buat sementara waktu.

Sementara itu, Ahli Dewan Undangan Negeri Batang Kali Harumaini Omar ketika dihubungi Bernama berkata pihaknya akan berbincang bersama agensi terlibat seperti Pejabat Daerah, Jabatan Kerja Raya, Polis Diraja Malaysia, Jabatan Bomba dan Penyelamat serta Majlis Perbandaran Hulu Selangor mengenai perkara berkenaan.

Beliau berkata, ini adalah bagi mencari penyelesaian dan kaedah terbaik dan selamat untuk pengguna jalan berkenaan terutama yang bekerja di Genting Highlands.

Tragedi tanah runtuh yang berlaku pada 2.42 pagi Jumaat lepas (16 Disember) di tapak perkhemahan Father’s Organic Farm, Gohtong Jaya, Batang Kali, setakat ini menyaksikan 30 nyawa terkorban, seorang lagi mangsa masih hilang dan 61 orang terselamat daripada keseluruhan 92 mangsa yang terlibat. – BERNAMA


Wanita bawa anjing lepak mamak, pekerja pantas cuci meja kerusi lepas pelanggan beredar

TINDAKAN dua pelanggan wanita yang membawa seekor anjing di dalam sebuah restoran mamak di Bukit Sentosa, Rawang nyata mencetus kemarahan netizen.

Bagaimanapun, selepas ditegur secara baik oleh pekerja restoran, kedua wanita itu memohon maaf dan beredar dari kawasan itu.

Lapor portal mStar memetik perkongsian seorang lelaki, Tahir Salam, pekerja restoran memberikan teguran selepas menyedari salah seorang daripada mereka membawa seekor anjing ke dalam premis berkenaan.

“Mula-mula seorang yang order makan. Lepas dah hidang dan pekerja kalih (toleh) ke belakang dan layan orang lain, tiba-tiba seorang lagi datang dengan anjing tapi pekerja tak perasan.

“Selepas nampak dia pergi tegur dan mereka mohon maaf dan terus beredar,” tulis Tahir Salam yang dipercayai pengusaha restoran berkenaan.

Dalam hantaran berasingan, dia turut memuat naik beberapa foto, memaparkan seorang pekerja giat melaksanakan kerja pembersihan kerusi serta meja yang digunakan pelanggan berkenaan.

“Bukan berlakon ya. Benda dah terjadi, Yang penting kita ambil tindakan atas dasar tanggungjawab sebagai orang Islam,” tulisnya lagi.

Menjengah ke ruangan komen, ramai netizen menyelar tindakan pelanggan yang membawa anjing ke restoran berkenaan.

Dalam pada itu, netizen turut memuji tindakan pantas pihak restoran yang terus membersihkan kerusi serta meja berkenaan.

“Kes selesai. Ambil ni sebagai pengajaran untuk kita semua. Kalau nampak di mana-mana, terus tegur dan beritahu owner kerusi meja tak boleh digunakan lagi.

“Terima kasih kerana kepekaan dan prihatin pihak pengurusan. Salute.

“Alhamdulillah, sepatutnya dan semoga semua faham dah adab dan ilmu pelihara binatang,” tulis beberapa netizen.

Menurut Jabatan Mufti Negeri Selangor, anjing dikategorikan sebagai najis mughallazah iaitu najis berat yang apabila disentuh wajib disertu.

Author

Diyana Rahip

View all posts

View all posts


Banjir: Hajiji mahu semua pihak berkaitan turun padang

KOTA KINABALU: Ketua Menteri Sabah, Datuk Seri Hajiji Noor mahu semua pihak berkaitan turun padang bagi meninjau keadaan banjir di negeri itu dan menilai kesannya kepada rakyat yang terjejas akibat bencana tersebut.

Hajiji berkata, beliau telah mengarahkan semua pihak berkuasa tempatan dan jawatankuasa bantuan bencana untuk menangani serta menilai kerugian disebabkan banjir yang menenggelamkan beberapa kawasan di Kota Kinabalu dan di pinggir bandar itu semalam.

“Semua jawatankuasa pengurusan bencana telah diarah berwaspada bagi menghadapi cuaca buruk yang kemungkinan menyebabkan lebih banyak kejadian banjir dan mengingatkan orang ramai agar lebih berhati-hati,” katanya dalam kenyataan di sini hari ini.

Menurut sekretariat Jawatankuasa Pengurusan Bencana Sabah hari ini, seramai 79 mangsa daripada 14 keluarga dipindahkan ke dua pusat pemindahan sementara (PPS) selepas banjir melanda daerah Panampang dan Putatan.

Hujan lebat berterusan petang semalam menyebabkan beberapa lokasi sekitar pantai barat Sabah terutama di daerah Kota Kinabalu, Tuaran dan Penampang dinaiki air. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


BN belum sertai mana-mana gabungan

KUALA LUMPUR: Pengerusi BN, Datuk Seri Ahmad Zahid Hamidi mengumumkan BN belum menyertai mana-mana gabungan parti setakat ini.

Presiden UMNO itu berkata dalam sidang media di Hotel Seri Pasific pada Isnin pagi, ini kerana tiada rundingan rasmi dengan mana-mana pihak yang mahu membentuk kerajaan.

Berita selanjutnya menyusul.

Terdahulu dalam sidang media sama, Ahmad Zahid mengingatkan Ahli-Ahli Parlimen BN WAJIB mengikuti ‘Standing Order’ parti kerana mereka bertanding di atas tiket BN.

Zahid menghadiri sidang media itu bersama-sama dengan 26 daripada 30 Ahli Parlimen BN yang menang Pilihan Raya Umum ke-15 (PRU15).

Kata Zahid, mana-mana akuan bersumpah Ahli Parlimen BN yang bercanggah ‘Standing Order’ parti adalah tidak sah.

Tegasnya, mana-mana gabungan yang mendakwa BN bersama dengan mereka adalah tidak benar.

Tambahnya, BN akan meminta lanjutan masa daripada Speaker Dewan Rakyat sebelum menghantar akuan bersumpah berkenaan sokongan terhadap mana-mana pihak, setelah Dewan Tertinggi BN bermesyuarat dan mencapai ketetapan.

Author

Faridah Amiratul

View all posts

View all posts


Gangguan LRT: APAD syor gantung pembangunan dan aktiviti di kawasan terlibat

KUALA LUMPUR: Agensi Pengangkutan Awam Darat (APAD) akan mengesyorkan kepada Datuk Bandar Kuala Lumpur (DBKL), Datuk Seri Mahadi Che Ngah bagi penggantungan pembangunan dan aktiviti terhad di zon perlindungan kereta api serta-merta susulan gangguan perkhidmatan Transit Aliran Ringan (LRT) Laluan Ampang pagi ini.

Menerusi kenyataan, APAD memaklumkan syor berkenaan dikemukakan selaras Peraturan 8 P.U.(A) 367 sehingga punca sebenar gangguan diketahui dan segala aspek serta keperluan keselamatan dipatuhi pemilik projek.

APAD mengambil maklum insiden gangguan perkhidmatan LRT Laluan Ampang pagi ini atas faktor keselamatan akibat penjajaran landasan yang bengkok berhampiran stesen LRT Bandaraya.

Menurut APAD berdasarkan pemeriksaan dan pemerhatian awal,  terdapat satu kerja pembangunan dijalankan bersebelahan landasan kereta api dan dalam kawasan Rizab Kedua LRT tanpa sebarang perundingan dengan agensi itu di bawah Peraturan-Peraturan Kereta Api (Zon Perlindungan Kereta Api) 1998 [ P.U. (A) 367].

“APAD memandang serius isu ini dan sedang bekerjasama dengan agensi berkaitan seperti DBKL, Jabatan Kerja Raya (JKR) dan Prasarana Malaysia Berhad (Prasarana) untuk mengenal pasti punca sebenar berlakunya insiden tersebut,” menurut kenyataan itu di sini hari ini.

Selain itu, pihak Prasarana diminta menyediakan alternatif perkhidmatan mencukupi bagi menampung jumlah penumpang yang tinggi terutama pada waktu puncak termasuk membuat pemakluman berterusan kepada orang awam.

APAD akan terus memantau perkembangan gangguan perkhidmatan kereta api tersebut termasuk alternatif perkhidmatan yang disediakan sehingga keadaan kembali pulih, katanya. – BERNAMA


Tragedi Lubuk Merbau kesan doktrin politik kebencian – Aktivis Perpaduan

PUTRAJAYA: Tragedi Lubuk Merbau dan Memali 1985 sehingga kini masih memberi kesan trauma kepada anak peneroka FELDA Lubok Merbau, di Padang Terap, Kedah.

Bukan mudah melupakan kejadian pergaduhan sesama manusia sehingga ada terbunuh di depan matanya sendiri yang ketika itu berada di Tingkatan Lima Sekolah Menengah Kebangsaan (SMK) Lubuk Merbau, yang berlaku di hadapan sekolahnya.

Mengundur kembali masa 37 tahun lalu, Shohimi Shafie yang juga aktivis perpaduan menceritakan kepada MEDIA VARIASI ketika itu dua parti, PAS dan UMNO sibuk berkempen dalam Pilihan Raya Kecil (PRK) Padang Terap 1985.

Katanya, ramai orang datang ke FELDA berkenaan, dari Terengganu, Kelantan berdasarkan dialek bahasa masing-masing.

“Masa tu, seronok tengok ramai gantung bendera. Tiba di tempat PAS (bendera), ada seorang daripada mereka beri amaran. ‘Mu jangan buang bendera ni, mu buang aku bunuh mu’.

“Ketika itu saya memang ternganga la. Saya budak lagi, jadi takutlah,” katanya.

Kemuncak tragedi Lubuk Merbau berlaku apabila beliau menyaksikan pergeseran antara Pemuda UMNO dengan Pemuda PAS hanya kerana kerana penyambungan tali kain rentang parti sahaja.

“Masing-masing tidak mahu kain rentang digantung dengan sambungan satu tali. Kemudian, seorang daripada PAS tendang tin ada logo BN, tetapi yang tendang itu terjatuh jadi orang UMNO gelak. Yang jatuh tadi, pergi ke kubu depa.

“Lepas Najib (Datuk Seri Najib Razak ketika itu Menteri Belia dan Sukan) balik (dari kempen ceramah Balai Raya Felda Lubuk Merbau sebagai Ketua Pemuda UMNO), tiba-tiba dua tiga van masuk kampung.

“Orang-orang dalam van buka pintu, keluar bawa parang, keris, besi, masuk serang budak-budak Pemuda tadi.

“Ada seorang tua yang saya kenal, ajar kawad nama dia Ismail Ali, bekas askar wataniah, dia datang nak leraikan. Dia kata jangan gaduh, tetapi saya tengok ada orang mai tikam dia dan nampak dia terjatuh. Ada yang pecah kepala, ada yang mati.

“Saya duduk di tengah-tengah dengan gerek, tak dapat berbuat apa-apa, nak ke dewan pun sangkut.

“Saya tekad lari ke dewan dan tinggalkan gerek di belakang. Saya rehat sekejap, kemudian patah balik untuk ambil gerek. Masa itulah, FRU (Pasukan Simpanan Persekutuan) dah ada dan beri masa dalam lima minit untuk kosongkan kawasan itu,” jelasnya kepada MEDIA VARIASI.

Shohimi berkata, tujuannya bercerita mengenai pengalamannya sendiri bukanlah berniat membuka luka lama namun kerana tidak mahu rakyat terpengaruh dengan doktrin politik kebencian, mencetuskan pergaduhan, terlalu ektremis dengan sesuatu perkara atau individu, sehingga menghalalkan darah untuk menjatuhkan seseorang.

“Yang dahulu dah berlaku, sebab depan mata saya. Kalau ingat balik kejadian itu, memang saya masih takut.

“Sama-sama insaflah terutama tok guru untuk beri nasihat, bukan bagi lagi ‘panas’. Baru-baru ini, kita dah tengok ada yang masih ekstrem, siapa pangkah parti lain masuk neraka. Itu perangai lama dah.

“Sebelum 19 haribulan (Disember), dengar macam-macam nak berlaku. Saya tak mahu dah berlaku macam tu (tragedi berulang) ketika ini, kita dah cerdik pandai menilai dan berfikir,” katanya.

Tambahnya, beliau mengalami trauma akibat menyaksikan kejadian itu yang takkan mampu di padamkan dari kotak memorinya.

“Hampir sebulan selepas kejadian, saya tidak boleh mendengar kereta atau van dari belakangnya setiap kali ke sekolah.

“Ketika itu saya masih bersekolah di Tingkatan Lima, mengayuh ‘gerek’ iaitu basikal dalam loghat Kedah, untuk pulang ke rumah.

“Saya benar-benar menyaksikan sendiri peristiwa itu berlaku kerana berada di tempat kejadian,” katanya

Merujuk rekod sejarah pada 7 April 1981, Presiden PAS, Tan Sri Abdul Hadi Awang juga telah mengeluarkan Amanat Haji Hadi dalam ceramahnya di Kampung Banggol, Peradong, Kuala Terengganu.

Rentetan Amanat Haji Hadi ini telah berjaya dengan menimbulkan porak-poranda masyarakat waktu itu termasuklah jihad menjatuhkan kerajaan sedia ada, peristiwa Memali, peristiwa Al-Maunah, sembahyang dua imam, nikah oleh UMNO tak sah dan sembelihan oleh UMNO juga haram.

Walau pun amanat ini telah difatwakan bertentangan dengan ajaran Islam sebagai haram, sesat oleh Majlis Fatwa Kebangsaan pada 1984 tetapi sehingga kini ia tidak pernah ditarik balik, tidak ada tindakan penguatkuasaan oleh pihak berkuasa (polis dan agama), malah Hadi dan ahli serta para penyokong parti PAS masih mempertahankannya.

Sementara itu, Shohimi berkata, sehingga kini kes tersebut tidak dapat diselesaikan kerana tidak tahu punca.

Peristiwa berdarah di Lubuk Merbau dan tragedi Memali pada 1985 terjadi apabila bara serakah politik menjadi api yang membakar hangus persaudaraan .

Hari ini dunia sudah bebas daripada ancaman keganasan komunis, namun kita belum bebas daripada golongan yang memperguna agama untuk kepentingan peribadi.

Mereka bukan sahaja menjadikan pilihan raya secara sah untuk berkuasa, juga menggunakan masjid dan institusi pendidikan sebagai medan mencari pengaruh.

Dari situlah lahirnya ustaz dan ulama yang berwajah penceramah bebas, bebas ke mana sahaja sambil membawa agenda tertentu.

IKUTI SIRI KEDUA TRAGEDI LUBUK MERBAU DI MEDIA VARIASI

Author

Tun Puteh Wanti

View all posts

View all posts


UCL: Chelsea raih tiga mata penuh, tewaskan AC Milan 2-0

CHELSEA meneruskan aksi konsisten dalam saingan Liga Juara-Juara Eropah (UCL) 2022/2023 dengan menewaskan gergasi Itali, AC Milan dengan jaringan 2-0 pada perlawanan keempat di Stadium San Siro, awal pagi tadi.

Pemain pertahanan tengah AC Milan, Fikayo Tomori dilayangkan kad merah pada minit ke-18 sekaligus memberikan kelebihan beraksi seorang pemain kepada kelab lamanya.

Tomori diarahkan keluar padang oleh pengadil dari Jerman, Daniel Siebert dengan menghadiahkan sepakan penalti kepada Chelsea selepas menarik Mason Mount ketika mahu melakukan percubaan dalam kawasan kotak penalti.

Sepakan penalti itu disudahkan oleh pemain midfield, Jorginho pada minit ke-21 mudah menewaskan penjaga gol tuan rumah, Ciprian Tatarusanu bagi meletakkan skuad kendalian Graham Potter itu dihadapan dengan 1-0.

Chelsea menggadakan kedudukan hasil jaringan penyerang mereka, Pierre-Emerick Aubameyang pada minit ke-34 permainan.

Penyerang dari Gabon itu membuat cubaan ‘placing’ hingga menerjah jaring hasil lorongan cantik Mason Mount untuk meletakkan Chelsea kedudukan selesa di hadapan.

Jaringan gol tersebut mencatatkan tiga gol dalam tiga perlawanan buat Aubameyang.

AC Milan dilihat gagal menembusi gawang Chelsea yang dikawal oleh barisan benteng pertahanan iaitu Thiago Silva, Kalidou Koulibaly dan Trevoh Chalobah dengan pasukan tuan rumah hanya mencatatkan satu percubaan tepat ke arah pintu gol.

Kemenangan di San Siro pada awal pagi tadi meletakkan Chelsea merampas kedudukan teratas kumpulan E dengan kutipan tujuh mata, hasil dua kemenangan, satu keputusan seri dan satu kekalahan sebelum ini.

Tangga kedua kumpulan dihuni oleh RB Salzburg dengan enam mata sementara AC Milan di tempat ketiga dengan berkongsi empat mata dengan Dinamo Zagreb namun AC Milan mempunyai kelebihan defisit jaringan gol.

Dalam perlawanan lain, pasukan RB Salzburg terikat keputusan 1-1 menentang Dinamo Zagreb.

Author

Mohamad Fitri Hazim Hazam

View all posts

View all posts


Agong, Permaisuri zahir ucapan selamat menyambut Chap Goh Mei, Thaipusam

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan selamat menyambut Chap Goh Mei kepada masyarakat Cina di negara ini.

Menerusi catatan di Facebook Istana Negara, Seri Paduka berdua berharap perayaan itu akan membawa membawa keceriaan, kesejahteraan dan keamanan kepada yang menyambutnya

Chap Goh Mei disambut pada hari ke-15 pada bulan pertama mengikut kalendar masyarakat Cina menandakan hari terakhir perayaan Tahun Baharu Cina.

Sementara itu, menerusi satu lagi hantaran di Facebook Istana Negara, Seri Paduka berdua turut menzahirkan ucapan selamat menyambut hari Thaipusam kepada penganut agama Hindu di Malaysia. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


JDT sentiasa dahagakan rekod baru – TMJ

CYBERJAYA: Juara sembilan kali berturut-turut Liga Super Johor Darul Ta’zim (JDT) akan terus menjadi kelab yang akan mencipta rekod demi rekod sama ada dalam saingan domestik mahupun peringkat tertinggi.

Pemilik Kelab JDT, Tunku Ismail Sultan Ibrahim menerusi Instagramnya memaklumkan kelabnya akan terus melangkah ke hadapan seterusnya menjadi perintis dan peneraju kepada industri bola sepak tanah air.

“Rekod demi rekod. Sentiasa mencipta sejarah dan memecahkan rekod. Sentiasa melangkah ke hadapan. Kami peneraju, bukan muzium,” tulis TMJ di Instagram.

JDT yang kini berjaya memintas ranking kelab dari Thailand, Buriram United selaku kelab nombor satu Asia Tenggara turut menunjukkan peningkatan daripada segi kedudukan ranking di Asia.

Mengikut rekod, kelab yang berpangkalan di selatan tanah air itu mencipta sensasi baru-baru ini apabila melonjak naik dan kini menduduki tangga ke-16 terbaik di Asia.

Dalam saingan Liga Super 2023, Johor Darul Ta’zim mengukuhkan cengkaman di kedudukan teratas liga dengan 20 kemenangan berturut-turut dicatat JDT.

Author

Nurul Ain Japri

View all posts

View all posts


Dokumen palsu: Ahli Lembaga Pengarah syarikat nasi kandar direman

GEORGE TOWN: Seorang Ahli Lembaga Pengarah sebuah syarikat nasi kandar direman tiga hari selepas disyaki bersubahat dalam mengemukakan dokumen palsu bagi program penggajian dan penempatan semula pekerja warga asing.

Perintah reman itu dikeluarkan Majistret Nadratun Naim Mohd Saidi selepas permohonan dikemukakan Timbalan Pendakwaraya Suruhanjaya Pencegahan Rasuah (SPRM), R Yeohgeswarajen di Mahkamah Majistret di sini.

Lelaki berusia 43 tahun itu tiba di mahkamah dalam keadaan kedua-dua tangan bergari sambil diiringi pegawai Suruhanjaya Pencegahan Rasuah (SPRM), kira-kira jam 8.56 pagi.

Menurut sumber, suspek dikatakan bersubahat dengan seorang pegawai Jabatan Imigresen Pulau Pinang bagi proses penghantaran pulang seorang pekerja asing pada Disember tahun lalu.

Berikutan itu, kedua-dua individu berkenaan ditahan di dua lokasi berasingan di negeri ini pada Selasa.

“Pegawai imigresen berusia 32 tahun itu dibebaskan dengan jaminan SPRM selepas keterangannya dirakam.

“Kes disiasat mengikut Seksyen 18 Akta Suruhanjaya Pencegahan Rasuah Malaysia (SPRM) 2009,” katanya. – Sinar Harian

Author

Media Variasi

View all posts

View all posts


Wan Saiful akan didakwa kes AMLA esok

SHAH ALAM: Bekas Ketua Penerangan Parti Pribumi Bersatu Malaysia (Bersatu), Datuk Wan Saiful Wan Jan mengesahkan bahawa beliau diminta hadir ke Kompleks Mahkamah Kuala Lumpur pada Rabu, bagi menghadapi kes baharu membabitkan pertuduhan pengubahan wang haram (AMLA).

Menerusi kenyataan di laman Facebook miliknya, Ahli Parlimen Tasek Gelugor itu menyatakan pihaknya menerima arahan supaya hadir pada jam 8.30 pagi.

Bagaimanapun beliau berkata, butiran mengenai pertuduhan baharu itu masih belum diketahui.

“Saya akan hadir untuk mempertahankan diri dan yakin mahkamah tempat terbaik untuk mendapatkan keadilan.

“Saya berterima kasih kepada pegawai SPRM (Suruhanjaya Pencegahan Rasuah Malaysia) yang menyoal siasat saya dengan berhemah,” katanya.

Sementara itu, peguam, Amer Hamzah Arshad yang mewakili Wan Saiful ketika dihubungi mengesahkan perkara tersebut.

Sebelum ini, pemimpin politik itu berdepan pertuduhan kes meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek ‘Central Spine Road: Sertik Ke Persimpangan Lebuhraya Pantai Timur’ daripada kerajaan Malaysia secara prakelayakan yang jumlah keseluruhannya RM232 juta.

Wan Saiful juga dituduh menerima bagi dirinya suatu suapan iaitu wang tunai RM6,962,694.54 melalui akaun CIMB Bank Berhad milik syarikatnya, WSA Advisory Group Sdn Bhd daripada akaun Maybank Islamic Berhad milik Nepturis sebagai upah membantu syarikat itu mendapatkan Surat Setuju Terima bagi projek tersebut. – Sinar Harian

Author

Media Variasi

View all posts

View all posts


Agong tolak gaji sejak COVID-19 melanda – PM Anwar

“Saya nak maklumkan bahawa Tuanku Agong telah menolak gaji sejak COVID-19, lebih awal daripada saya. Baginda tidak menerima sebarang gaji oleh kerajaan sejak COVID-19. Saya ingat eloklah kita beri penjelasan ini,” katanya pada sidang media selepas mempengerusikan mesyuarat Kabinet di sini  hari ini.

Anwar sebelum ini menetapkan pendirian untuk tidak menerima gaji bagi jawatan perdana menteri sebagai langkah memulihkan keyakinan rakyat terutama terhadap Kerajaan Perpaduan pimpinannya.

Anwar dilantik sebagai Perdana Menteri Malaysia ke-10 pada 24 November.

Jemaah Menteri turut bersetuju untuk melaksanakan pemotongan gaji masing-masing sebanyak 20 peratus setiap bulan atas atas semangat keprihatinan terhadap permasalahan yang dihadapi rakyat ketika ini.

Sementara itu, Anwar menyatakan keyakinan pemimpin parti politik Kerajaan Perpaduan akan menyokong usul undi percaya terhadapnya pada persidangan Parlimen 19 Disember ini.

“Ketua parti Pakatan Harapan, Barisan Nasional, Gabungan Parti Sarawak, Gabungan Rakyat Sabah, Warisan dan beberapa parti lain telah beri komitmen.

“Insya-Allah, kita dapat teruskan dengan baik… minta doakan sebaiknya,” katanya ketika ditanya sama ada beliau yakin akan memperoleh sokongan dua pertiga ahli Dewan Rakyat ketika usul undi percaya itu dibentangkan pada persidangan Parlimen itu, Isnin depan.

Usul undi percaya terhadap kepimpinan Anwar akan menjadi antara agenda utama pada Mesyuarat Pertama Penggal Pertama Parlimen ke-15 yang dijadual berlangsung selama dua hari bermula 19 Dis ini.

Berdasarkan Notis Mesyuarat Pertama yang dikeluarkan oleh Setiausaha Dewan Rakyat Dr Nizam Mydin Bacha Mydin untuk edaran kepada Ahli-Ahli Parlimen, usul itu adalah yang kelapan di bawah aturan urusan mesyuarat.

Anwar semasa sidang media sulung selepas mengangkat sumpah jawatan pada 24 Nov lepas berkata satu usul undi percaya akan dibentang dalam persidangan Parlimen pada 19 Dis bagi menamatkan soal keabsahan beliau selaku perdana menteri. – BERNAMA


Buaya: Penduduk sekitar Sungai Belat, Sungai Kuantan dinasihat berwaspada

KUANTAN: Penduduk di sekitar Sungai Belat dan Sungai Kuantan di sini, dinasihatkan agar sentiasa berwaspada dan tidak mengambil tindakan sendiri jika terlihat buaya pada musim tengkujuh ini.

Pengarah Jabatan Perlindungan Hidupan Liar dan Taman Negara (Perhilitan) Pahang, Rozaidan Md Yasin berkata, kejadian air pasang dan banjir yang menyebabkan air sungai melimpah, membolehkan reptilia itu keluar dari habitat asalnya.

Menurutnya, kejadian limpahan Sungai Air Hitam, iaitu anak Sungai Belat dipercayai punca seekor buaya dikesan berada atas jalan di Kampung Air Hitam berhampiran Sri Damai di sini pada Isnin lepas, dan gambar reptilia itu ditularkan di media sosial, semalam.

“Pemantauan pihak kami pada 13 Disember mendapati buaya itu tiada di lokasi terlibat. Bagaimanapun, penduduk dan pengguna jalan raya dinasihatkan untuk berwaspada kerana anak sungai itu adalah habitat kepada buaya,” katanya menerusi kenyataan di sini hari ini.

Rozaidan berkata selain Sri Damai dan Air Hitam, penduduk kawasan Inderapura, Sungai Isap, Kampung Belukar, Kampung Kurnia dan kawasan berhampiran tali air Kampung Razali serta Kampung Jawa juga perlu berwaspada.

Penduduk dinasihatkan mengelak daripada melakukan aktiviti berhampiran sungai dan memastikan terdapat jarak yang sesuai untuk memberikan masa dan peluang menyelamatkan diri jika terserempak dengan buaya.

“Berhati-hati jika menaiki bot dan seboleh-bolehnya posisikan diri di tengah-tengah bot serta buatkan bunyi bising kerana reptilia berkenaan menjadi kurang selesa sekali gus akan menjauhi bot.

“Jangan menghampiri sarang atau cuba menangkap anak buaya. Naluri keibuan buaya sangat kuat dan akan bertindak ganas jika diganggu,” katanya.

Rozaidan juga menasihatkan penduduk untuk menggunakan lampu suluh semasa berada berhampiran air di waktu malam, bagi memudahkan mereka mengesan kehadiran reptilia itu yang matanya akan berkilau apabila disuluh.

Penduduk yang mengesan haiwan itu juga dinasihatkan agar tidak menghampirinya dan menghubungi segera Perhilitan di 09-5733811 atau hotline di 1-800-88-5151. – BERNAMA


PM Anwar bertemu pengurusan tertinggi Perbendaharaan, bincang Belanjawan 2023

KUALA LUMPUR: Perdana Menteri, Datuk Seri Anwar Ibrahim hari ini mengadakan pertemuan dengan pengurusan tertinggi Perbendaharaan, antara lain bagi membincangkan mengenai Belanjawan 2023.

Pertemuan tersebut diadakan bersama Timbalan Ketua Setiausaha Perbendaharaan (Dasar), Datuk Johan Mahmood Merican dan Timbalan Ketua Setiausaha Perbendaharaan (Pelaburan), Datuk Anis Rizana Mohd Zainudin, tengah hari tadi di Putrajaya.

“Kami menelaah serta menekuni urusan Perbendaharaan terutamanya soal rakyat dan Belanjawan 2023 yang akan datang, selain menyelesaikan urusan kerajaan sebelum melangkah ke tahun baharu 2023,” katanya menerusi catatan di Facebook.

Yang Dipertua Dewan Rakyat, Datuk Johari Abdul hari ini mengesahkan Anwar dijadual membentangkan Belanjawan 2023 di Dewan Rakyat pada 24 Februari pada Sidang Pertama Parlimen ke-15, tahun depan.

Belanjawan itu akan dibentangkan Anwar, yang juga Menteri Kewangan, pada sidang Dewan Rakyat bermula pada 13 Feb. – BERNAMA


KDN nafi beri layanan buruk kepada tahanan di Depoh Kimanis

PUTRAJAYA: Kementerian Dalam Negeri (KDN) hari ini menafikan keadaan fizikal tahanan yang kurus di Depoh Tahanan Imigresen Kimanis adalah disebabkan oleh layanan buruk Jabatan Imigresen (JIM).

Menterinya, Datuk Seri Saifuddin Nasution Ismail berkata, beliau telah diberikan makluman oleh JIM bahawa keadaan fizikal tahanan terbabit adalah sememangnya kurus dan susut sebelum memasuki depoh tahanan itu.

“Pertama, kita kena tengok subjek yang terlibat, adakah seorang rakyat biasa yang amalkan gaya hidup sihat atau dia juga sebenarnya ikut terbabit dalam aktiviti yang menyebabkan fizikal badan susut,” katanya pada sidang media selepas taklimat pengoperasian JIM bersama pengurusan tertinggi agensi itu, di sini hari ini.

Beliau berkata demikian ketika diminta mengulas mengenai video tular melibatkan tahanan di depoh itu yang antara lain mendakwa mereka tidak diberikan makanan secukupnya serta diberikan layanan buruk oleh JIM.

Semalam, tular satu video berdurasi 90 saat memaparkan lelaki yang memperkenalkan diri sebagai Solomon merayu kepada Ketua Menteri Sabah, Datuk Seri Hajiji Noor agar dia dan rakannya dibebaskan secepat mungkin. – BERNAMA


EPL: Arsenal hampa, seri 1-1 diikat Southampton

ARSENAL mencatatkan keputusan seri 1-1 bertemu Southampton yang menyaksikan pendahulu liga itu gagal melebarkan jurang empat mata ke atas pasukan di tangga kedua, Manchester City dalam aksi Liga Perdana Inggeris, di Stadium St Mary’s, malam tadi.

Arsenal bermula garang di awal permainan hasil jaringan Granit Xhaka di minit ke-11 melalui hantaran Bek Kanan, Ben White.

Pemain tengah dari Switzerland itu meneruskan rentak meledak gol untuk Arsenal setelah menghasilkan jaringan kemenangan ketika menewaskan PSV 1-0 dalam Liga Europa di Stadium Emirates pada Jumaat lalu.

Skuad The Gunners yang dilihat menguasai permainan pada babak pertama dikejutkan jaringan penyamaan Southampton pada minit ke-65 melalui Stuart Armstrong.

Arsenal kini kekal berada di puncak liga kelebihan dengan 28 mata sementara Manchester City terus menghimpit The Gunners dengan 26 mata.

Untuk rekod, keputusan seri dalam perlawanan ini merupakan yang pertama untuk Arsenal pada musim ini setelah meraih empat kemenangan berturut-turut sebelum ini.

Skuad Mikel Arteta akan berdepan PSV Eindhoven sekali lagi dengan bertandang ke Belanda bagi mengharungi perlawanan kelima Liga Europa pada awal pagi Jumaat ini.

Author

Mohamad Fitri Hazim Hazam

View all posts

View all posts


PM ucap takziah kepada Muhyiddin

KUALA LUMPUR: Perdana Menteri, Datuk Seri Anwar Ibrahim merakamkan ucapan takziah kepada Tan Sri Muhyiddin Yassin dan keluarga atas pemergian abang Pengerusi Perikatan Nasional itu, Tan Sri Abdul Aziz Mohd Yassin, pada 9.50 pagi tadi.

“Semoga roh Allahyarham ditempatkan bersama orang-orang yang beriman dan beramal soleh. Al-Fatihah,” kata Perdana Menteri menerusi hantaran di laman Facebook beliau hari ini.

Abdul Aziz, yang dilahirkan di Muar pada 27 Okt 1932, meninggal dunia pada usia 90 tahun dan jenazah beliau dimandi serta disolatkan di Masjid Muadz Ibn Jabbal, Kuala Lumpur sebelum dikebumikan di Tanah Perkuburan Islam Raudhatul Sakinah, Gombak petang tadi.

Allahyarham pernah menjadi Ahli Parlimen Muar selama sepenggal selepas memenangi kerusi itu pada Pilihan Raya Umum ke-9.

Beliau juga pernah menjadi Ketua Bahagian UMNO Muar dari 1993 hingga 1995. – BERNAMA


Banjir: Tiada penangguhan sesi persekolahan 2023/2024

SEGAMAT: Tiada penangguhan sesi persekolahan bagi kalendar akademik 2023/2024 yang dijadual pada 19 dan 20 Mac ini di negeri yang terjejas banjir, kata Menteri Pendidikan, Fadhlina Sidek.

Beliau berkata, sekiranya kerja-kerja membaik pulih sekolah terjejas akibat banjir tidak sempat dilaksana sebelum tarikh tersebut, pelajar akan diberi pilihan menjalani pengajaran dan pembelajaran di rumah (PdPR).

“Terdapat 17 sekolah terjejas teruk akibat banjir di Johor dan Segamat merupakan paling teruk iaitu 14 sekolah manakala daerah lain, tiga sekolah. Saya fikir kami sedaya upaya akan melakukan kerja membaik pulih kerosakan dengan segera dalam tempoh dua minggu ini.

“Kami tidak akan menangguhkan sesi persekolahan tetapi kami bagi pilihan (jalani) PdPR supaya proses pembelajaran tetap berlangsung,” katanya kepada pemberita selepas melawat pusat pemindahan sementara (PPS) Sekolah Kebangsaan Seri Bali, Chaah, di sini, hari ini.

Fadhlina berkata, berdasarkan laporan yang diterima daripada pihak teknikal dan jurutera yang menilai, sekolah terjejas bukan sahaja mengalami kerosakan, malah kemusnahan aset termasuk melibatkan meja guru dan perkakas perabot.

Sesi persekolahan bagi kalendar akademik 2023/2024, akan bermula pada 19 Mac bagi negeri Kumpulan A (Kelantan, Terengganu, Kedah dan Johor), manakala 20 Mac bagi negeri Kumpulan B (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Kuala Lumpur, Labuan dan Putrajaya).

Setakat pagi tadi, jumlah mangsa banjir di tiga negeri merekodkan seramai 53,040 orang dengan Johor mencatatkan jumlah teramai iaitu 49,410 orang.

Sementara itu, Fadhlina berkata, menyedari keperitan mangsa banjir yang mengalami kerosakan barangan persekolahan termasuk pakaian, Kementerian Pendidikan akan memberi kelonggaran kepada pelajar yang terjejas datang ke sekolah dengan menggunakan pakaian biasa.

“Kami ada pertimbangan manusiawi dan keinsanan, jadi mereka boleh datang ke sekolah dengan pakaian apa sekalipun asalkan mereka tetap pergi ke sekolah dan memulakan sesi persekolahan seperti biasa,” katanya.

Terdahulu, beliau turut melawat PPS Sekolah Menengah Kebangsaan Chaah di sini. – BERNAMA


Pemimpin tertinggi PN berkumpul di kediaman Muhyiddin pagi ini

KUALA LUMPUR: Kenderaan membawa beberapa pemimpin kanan Perikatan Nasional (PN) dilihat memasuki kediaman Pengerusi PN Tan Sri Muhyiddin Yassin di Bukit Damansara di sini sejak 9.50 pagi tadi.

Antara yang dilihat adalah Presiden PAS, Tan Sri Abdul Hadi Awang; Setiausaha Agung PN, Datuk Seri Hamzah Zainudin dan Pengerusi PN Perak, Datuk Seri Ahmad Faizal Azumu.

Ia dipercayai bagi membincangkan mengenai pembentukan Kerajaan Persekutuan, susulan perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semalam bahawa  proses bagi ketua parti politik dan gabungan parti politik mengemukakan gabungan parti-parti politik bagi pembentukan kerajaan baharu dan calon Perdana Menteri dilanjutkan hingga 2 petang ini.

Kemelut politik negara pasca Pilihan Raya Umum ke-15 memasuki hari ketiga hari ini selepas keputusan pilihan raya menunjukkan tiada mana-mana parti politik meraih majoriti mudah 112 kerusi Parlimen untuk membentuk kerajaan baharu.

Sementara itu, Hamzah dalam satu kenyataan semalam memaklumkan PN telah mengemukakan lebih 112 surat akuan berkanun daripada Ahli Dewan Rakyat yang memberikan kepercayaan kepada Muhyiddin yang juga Ahli Parlimen Pagoh untuk dilantik sebagai Perdana Menteri ke-10. – BERNAMA